Jutaan buku rosak disebabkan banjir

Ketika negara sedang bergelut dalam usaha menangani situasi selepas banjir yang disifatkan paling besar selain amaran bencana itu yang diramal akan berlaku, senarai kerugian dan kerosakan akibatnya terus meningkat.Kerugian tersebut termasuklah jutaan buku yang disimpan dalam sebuah gudang di Shah Alam, salah satu kawasan yang paling teruk dilanda banjir sehingga mengejutkan kerajaan negeri.Andrew Yap yang merupakan pengasas bersama BookXcess mengatakan 3.5 juta bukunya rosak akibat banjir – lebih banyak dari dua hingga tiga juta yang dianggarkan sebelum ini.Bercakap kepada MalaysiaNow di gudang berukuran 200,000 kaki persegi yang terletak di Seksyen 33, Taman Alam Indah, Yap berkata kakitangannya mengambil masa untuk “benar-benar meneliti” kerosakan yang ditanggungnya sepanjang bencana banjir itu.“Kita perlu kira semua buku, barulah boleh tahu berapa kerugian secara keseluruhannya,” katanya.Temubual pemilik BookXcess Sdn Bhd, Andrew Yap berkaitan jutaan buah buku yang rosak akibat banjir di Shah Alam.Namun bukan sekadar buku yang rosak, aset-aset seperti jentera pengangkut barang, rak dan mesin pembungkusan syarikat itu juga turut mengalami kerosakan selepas gudangnya ditenggelami air.“Semua itu adalah mesin kami yang paling penting,” kata Yap yang ditemani isterinya, Jacqueline Ng yang merupakan orang belakang tabir pesta buku popular Big Bad Wolf.“Kami tak boleh hantar buku tanpa membungkusnya.”Yap berkata mereka perlu menunggu lagi tiga minggu atau lebih sebelum lebih banyak mesin sampai selain turut menambah operasi syarikat itu pada ketika ini lumpuh.Di luar gudang itu, beberapa timbunan buku yang rosak semakin tinggi seakan bukit apabila buku-buku yang terkena banjir dikumpulkan.Ada juga timbunan yang tidak seimbang menunggu jatuh, ia membukit sehingga melepasi pagar gudang.Kelihatan beberapa orang kanak-kanak bermain di celah timbunan buku seakan mencari harta karun, mungkin ada “yang masih elok” menurut mereka.Seorang lelaki memilih buku di longgokan buku rosak akibat banjir di gudang Book Xcess Seksyen 33, Shah Alam.Kebanyakannya adalah dari kawasan kejiranan sekitar gudang, termasuk pangsapuri kos rendah berdekatan.“Komuniti di sana juga sangat teruk terkesan dengan banjir ini,” kata Yap.“Mereka kata ada beberapa buku yang masih boleh digunakan, dan mereka minta pada saya untuk ambil. Kami tak boleh nak kata jangan ambil pada mereka, jadi kami benarkan ambil buku yang mereka mahu.“Kami tak larang mereka, namun ingatkan supaya bersihkan dulu buku-buku itu sebelum guna,” tambahnya.Namun di sebalik kegembiraan kanak-kanak yang mencari harta karun di gudang itu, hakikatnya kebanyakan buku itu tidak lagi boleh dibaiki.Malahan, buku-buku yang tidak terkena air banjir juga turut rosak akibat kadar kelembapan yang meningkat dalam gudang ekoran bencana banjir.“Kelembapan normal adalah 30%, namun nampaknya kelembapan dalam gudang kami kini meningkat sehingga 70% atau 89%,” kata Yap.“Kerana itulah kami buang buku-buku yang terjejas kerana jika kami simpan dalam gudang kadar kelembapan akan meningkat.”Pekerja BookXcess menyusun semula buku di gudang selepas selesai membersihkan kawasan yang dilanda banjir sehingga mengakibatkan jutaan buku rosak di Seksyen 33, Shah Alam.Ketika banjir, air menenggelami gudang itu kira-kira lima kaki, namun buku yang disimpan pada ketinggian 10 kaki turut terjejas.“Buku yang tidak dibungkus dengan plastik kedap udara memang terjejas. Kami terpaksa buang juga,” katanya.Walaupun keputusan itu sangat berat, ia terpaksa diambil kerana mahu mengelak daripada bahayanya terhadap kesihatan ekoran air kotor banjir.Proses pembersihan masih berjalan sejak dua minggu lalu dan dijangka akan mengambil masa dua minggu lagi.12 hari selepas banjir, gudang itu masih tidak menerima bekalan elektrik memaksa mereka untuk menggunakan generator bagi membersihkan kawasan.Tidak mahu buku-buku itu dibazirkan, mereka mengatur agar buku yang rosak dihantar ke pusat kitar semula bagi memberikan “hidup baru” kepada buku-buku itu dalam bentuk berbeza.Namun, bagi Yap, hatinya sedih melihat jutaan buku rosak sedemikian rupa.“Kami ada hubungan emosi dengan buku, dan kami dapat kenal pasti setiap buku-buku yang rosak.“Setiap buku itu mempunyai pengaruh besar. Ia beri kita ilmu pengetahuan, dan bahkan 3.5 juta buku itu mungkin boleh sahaja ditempatkan dalam rumah seseorang. Ia boleh berikan kegembiraan kepada orang lain – namun sekarang ini, kami dah tak dapat lakukannya lagi.”


Wanita Amanah selar pimpinan pentingkan ‘individu’ melebihi suara parti

Sayap Wanita Amanah mendesak kepimpinan tertinggi parti itu memberikan penjelasan berhubung kejadian pada hari pengundian Belanjawan 2021 minggu lalu, menyifatkannya sebagai sangat mengejutkan dan tidak wajar berlaku, ketika timbul pergolakan dalaman berhubung tindakan Anwar Ibrahim yang dikatakan merugikan Pakatan Harapan (PH).Ketua Wanita Amanah Raj Munni Sabu dalam satu kenyataan berkata pihaknya memerlukan jawapan dan penjelasan yang tuntas tanpa melindungi atau meletakkan keputusan mana-mana individu yang dianggap lebih penting daripada suara parti.“Kita tidak pernah diajar berjuang untuk mana-mana individu, hatta termasuk diri kita sendiri,” katanya yang lebih dikenali sebagai Aiman Athirah dalam satu kenyataan.Pada Khamis, pengundian Belanjawan 2021 ditunggu-tunggu kerana kegagalan mendapatkan sokongan majoriti akan menyebabkan kerajaan pimpinan Muhyiddin Yassin tumbang dan pilihan raya umum mengejut di musim pandemik perlu diadakan.“PH bukan kerjasama politik milik mana-mana tokoh atau parti secara selektif.”Bagaimanapun, majoriti ahli Parlimen PH yang enggan berdiri bagi meminta undi belah bahagi.Sebanyak 15 orang ahli Parlimen diperlukan sebagai syarat undi belah bahagi boleh dijalankan.Hanya 13 orang yang berdiri, majoritinya daripada ahli Parlimen Amanah dan Pejuang pimpinan Dr Mahathir Mohamad.MalaysiaNow minggu lalu melaporkan terdapat arahan saat akhir diberikan Anwar kepada pemimpin PH menyebabkan ahli Parlimen DAP dan PKR tidak meminta undi belah bahagi sehingga menyebabkan Belanjawan 2021 diluluskan dengan mudah.Mengulas lanjut Aiman Athirah berkata mempertahankan gabungan PH tidak bermaksud para pimpinan parti mesti mempertahankan mana-mana individu sebaliknya ia menuntut prinsip dan membuat keputusan dan dasar secara bersama.“PH bukan kerjasama politik milik mana-mana tokoh atau parti secara selektif.”Atas sebab itu, katanya, majlis pimpinan PH wajib menzahirkan rasa kewibawaan secara kolektif dengan mengembalikan nilai “equal partnership” dan “smart partnership” untuk melahirkan satu keputusan yang matang.“Bukannya berlindung di sebalik ungkapan strategi dan taktikal yang hakikatnya dilihat sebagai kegagalan berulang,” katanya tanpa menamakan mana-mana individu tetapi dipercayai kepada Anwar.


Delegasi Speaker AS Nancy Pelosi tiba di Malaysia

Speaker Dewan Perwakilan Amerika Syarikat (AS) Nancy Pelosi diiringi delegasi kongres tiba di sini pada Selasa sebagai sebahagian daripada rangka lawatan rasmi ke empat negara Asia.
Pesawat khas yang membawa Pelosi dan delegasinya mendarat di pangkalan Tentera Udara Diraja Malaysia (TUDM) Subang pada 10.30 pagi.
Ketibaan Pelosi, 82, yang mengenakan sut merah jambu disambut Timbalan Speaker Dewan Rakyat Datuk Mohd Rashid Hasnon. Turut hadir Duta AS ke Malaysia Brian D McFeeters.
Ia adalah lawatan sulung Pelosi ke Malaysia. Turut serta dalam kunjungan itu dengan Pengerusi Jawatankuasa Hal Ehwal Luar Dewan Rakyat, Gregory Meeks.
Pelosi, pemimpin nombor tiga dalam senarai pengganti presiden dan satu-satunya wanita yang pernah berkhidmat sebagai speaker dewan.
Kuala Lumpur menjadi lokasi persinggahan kedua Pelosi selepas melawat Singapura pada Isnin sebelum ke Korea Selatan dan Jepun.
Lawatan beliau menjadi tumpuan banyak pihak yang menantikan sama ada Taiwan turut berada dalam jadual lawatannya.
Ketika berada di Malaysia, beliau dijangka mengadakan kunjungan hormat ke atas Speaker Dewan Rakyat Azhar Azizan Harun di bangunan Parlimen pada tengah hari sebelum menghadiri jamuan makan tengah hari dengan Perdana Menteri Ismail Sabri Yaakob di sebuah hotel terkemuka di sini.
"Lawatan itu antara lain akan menumpukan kepada isu keselamatan bersama, perkongsian ekonomi dan tadbir urus demokratik di rantau Indo-Pasifik," memetik kenyataan akhbar pejabat Pelosi.
Bagaimanapun, pejabat Pelosi tidak menyatakan sama ada beliau akan melawat Taiwan di tengah-tengah spekulasi pulau itu turut termasuk dalam agenda lawatannya yang dikatakan bakal mengundang kemarahan China. Andai spekulasi itu menjadi kenyataan ia disifatkan satu isyarat positif kepada kem pro-kemerdekaan di pulau itu.
Menurut Kementerian Luar China jika Pelosi melawat Taiwan, Beijing akan mengambil langkah tegas untuk melindungi kedaulatan dan integriti wilayahnya, dan AS perlu memikul tanggungjawab sepenuhnya ke atas semua kesan yang timbul daripada lawatan itu.
AS menjalin hubungan diplomatik dengan Malaysia pada 1957 berikutan kemerdekaan Malaya dari Britain.
Pada April 2014, hubungan dua hala Washington dan Kuala Lumpur dinaik taraf kepada Perkongsian Komprehensif.


Menteri jelaskan rasional benarkan kedai barang kemas dibuka

Kebenaran kepada sesetengah perniagaan tidak perlu semasa Perintah Kawalan Pergerakan (PKP) bertujuan memastikan ekonomi tempatan di bandar-bandar kecil hidup, kata Putrajaya menjawab kritikan sesetengah pihak berhubung kebenaran terhadap perniagaan tertentu.Menteri Perdagangan Dalam Negeri dan Hal Ehwal Pengguna Alexander Nanta Linggi berkata ini termasuklah kedai emas dan barangan kemas yang dibenarkan untuk beroperasi semasa tempoh PKP.Katanya ia bertujuan untuk membantu rakyat bawahan yang mahu menjual barang kemas mereka bagi mendapatkan wang tunai disebabkan terjejas dengan pandemik Covid-19.Beliau berkata, rintihan peniaga-peniaga di bandar-bandar kecil menyebabkan kerajaan memutuskan perniagaan kedai emas dan barang kemas sebagai salah satu perkhidmatan keperluan.“Mereka bantu orang beli emas dan jual balik emas, jadi ada orang yang mahu mendapatkan wang tunai dengan menjual semula emas,” katanya kepada MalaysiaNow.Semalam Najib Razak mempersoalkan mengapa kedai barangan kemas dibenarkan untuk beroperasi walaupun bukanlah satu perkhidmatan keperluan.Bekas presiden Umno itu yang kini merupakan pengkritik utama kerajaan yang mana partinya merupakan sebahagian daripadanya, merujuk kepada notis kedai barangan kemas terkenal Habib Jewels yang memberitahu pelanggan mereka beroperasi seperti biasa.Beliau berkata, rintihan peniaga-peniaga di bandar-bandar kecil menyebabkan kerajaan memutuskan perniagaan kedai emas dan barang kemas sebagai salah satu perkhidmatan keperluan.“Essential service bagi siapa?” soal Najib.Tetapi Nanta berkata yang mendapat manfaat besar daripada langkah ini adalah rakyat biasa.“Jangan cakap tentang kedai emas Habib Jewels, jangan cakap tentang kedai emas yang besar sebab ada juga kedai emas yang hanya kedai kecil dan pemiliknya orang biasa-biasa sahaja,” katanya.“Jadi kita dapati ada keperluan untuk membantu golongan ini yang hendak buat transaksi, sebab itu kita benarkan”.Awal minggu ini kerajaan mengumumkan pelaksanaan semula PKP selepas lonjakan kes Covid-19 yang kini sudah menjangkiti lebih 150,000 orang dan meragut nyawa hampir 600 orang.Nanta berkata, kerajaan juga mendengar rintihan peniaga-peniaga kecil yang memerlukan wang dengan menjual semula emas bagi membeli barangan keperluan sepanjang PKP.“Daripada perspektif kementerian, bukan tentang pembelian untuk kecantikan tetapi untuk membantu golongan yang berpendapatan rendah”.Selain kedai barangan kemas, kerajaan turut membenarkan pusat beli-belah dan pasar raya kecil untuk beroperasi termasuk kedai perabot, elektronik, alat tulis, perkakasan, kedai makanan haiwan, automotif, bengkel dan alat ganti.Pihak berkuasa bagaimanapun memberikan amaran kepada peniaga supaya memastikan SOP Covid-19 dipatuhi seperti menggunakan aplikasi MySejahtera, memakai pelitup muka dan menyemak suhu sebelum membenarkan pelanggan masuk.


Sasaran 90% vaksinasi dewasa semakin hampir

21,104,896 individu atau 89.4% populasi dewasa di seluruh negara lengkap divaksinasi setakat semalam.Sementara 24,384,831 atau 94.7% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 64.6% telah lengkap divaksinasi sementara 74.7% telah menerima sekurang-kurangnya satu dos vaksin.Sejumlah 174,820 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 45,379,299.


Korban konflik Israel-Palestin rekod angka tertinggi pada 2022

Utusan Pertubuhan Bangsa-Bangsa Bersatu (PBB) di Timur Tengah pada Isnin mendedahkan bahawa lebih 150 rakyat Palestin dan lebih 20 warga Israel telah terbunuh dalam konflik Israel-Palestin pada tahun ini, menandakan angka kematian tertinggi dalam tempoh setahun.
"Saya amat bimbang dengan peningkatan keganasan antara kedua-dua pihak, memburukkan lagi keadaan dan menjejaskan penyelesaian aman terhadap konflik itu," Tor Wennesland memberitahu Majlis Keselamatan PBB.
Wennesland menggesa agar keganasan dihentikan dan semua pelaku bertanggungjawab, lapor Agensi Anadolu.
Beliau juga menyatakan kebimbangan terhadap perluasan penempatan Israel di Tebing Barat dan Baitulmaqdis Timur, yang merupakan pelanggaran nyata terhadap resolusi PBB dan undang-undang antarabangsa, menurut badan dunia itu.
Kira-kira 4,800 unit rumah dibina di Kawasan C Tebing Barat pada tahun ini, dan bilangan unit rumah meningkat lebih tiga kali ganda daripada tahun sebelumnya - daripada 900 unit pada 2021 kepada 3,100 unit pada 2022, katanya.
Beliau menggesa Israel menghentikan aktiviti perluasan penempatan serta merobohkan hartanah milik Palestin.
Beliau juga menyeru pemain serantau dan masyarakat antarabangsa mengambil langkah kukuh bagi mengubah trajektori negatif berkenaan dan mencari penyelesaian ke arah penyelesaian dua negara.


Kerajaan umum peruntukan RM372.3 bilion, bajet lebih rendah pasca Covid

Kerajaan hari ini membentangkan bajet pasca pandemik dengan peruntukan sebanyak RM372.3 bilion, di mana ia dilihat sebagai bajet terakhir sebelum Pilihan Raya Umum ke-15 diadakan.
Bertema “Memperkukuh pemulihan, memudah cara pembaharuan ke arah kemampanan daya tahan ekonomi dan kesejahteraan Keluarga Malaysia”, bajet bagi tahun hadapan itu akan meneruskan momentum pemulihan selain penekanan terhadap aspek pembaharuan struktur dan pengukuhan daya tahan ekonomi.
Pembentangan hari ini adalah yang bajet kedua di bawah pentadbiran Perdana Menteri Ismail Sabri Yaakob selepas Rancangan Malaysia ke-12 dilancarkan pada 27 September tahun lalu.
Berikut adalah sebahagian perkara utama dalam Bajet 2023 yang dibentangkan Menteri Kewangan Tengku Zafrul Aziz.
Tiga penerima bajet tahun depan adalah Kementerian Kewangan (RM67.2 bilion), Kementerian Pendidikan (RM55.6 bilion) dan Kementerian Kesihatan (RM36.1 bilion)
Kesemua peruntukan itu meliputi 43.3% daripada perbelanjaan keseluruhan.

Dalam pada itu, Zafrul berkata RM272.3 bilion telah diperuntukkan untuk perbelanjaan pengurusan, pembangunan (RM95 bilion) untuk pembangunan, dana Covid-19 (RM5 bilion) dan RM2 bilion diperuntukkan sebagai simpanan luar jangka.
Sementara itu, kadar cukai pendapatan individu pemastautin akan dikurangkan sebanyak dua mata peratusan.
Zafrul turut mengumumkan penjimatan cukai sehingga RM1,000 bagi golongan berpendapatan sederhana dan RM250 bagi golongan berpendapatan tinggi.
Beliau berkata banjaran pendapatan cukai antara RM250,000-RM400,000 akan digabung dengan banjaran RM400,000-RM600,000 dan dikenakan kadar cukai 25% dengan pemotongan cukai dari 13% kepada 11% bagi mereka dalam pendapatan bercukai kurung RM50,000-RM70,000.
Mereka yang berada dalam kumpulan pendapatan RM70,000-RM100,000 sementara itu akan menyaksikan pemotongan cukai daripada 21% kepada 19%.
Zafrul juga berkata had caruman sukarela Kumpulan Wang Simpanan Pekerja (KWSP) akan dinaikkan kepada RM100,000 setahun berbanding RM60,000 sebelum ini.
Beliau juga mengumumkan pengecualian cukai untuk wanita yang kembali bekerja untuk tahun taksiran 2023-2028.
Kerajaan juga akan mewajibkan caruman Skim Keselamatan Sosial Pekerjaan Sendiri di bawak Perkhidmatan Keselamatan Sosial (Perkeso) untuk semua sektor bekerja sendiri secara berperingkat.
Sementara itu, jumlah had pegangan Amanah Saham Bumiputera dan Amanah Saham Bumiputera 2 pula dinaikkan kepada RM300,000 berbanding RM200,000 sebelum ini.

Zafrul turut mengumumkan bantuan tunai di bawah inisiatif Bantuan Keluarga Malaysia (BKM) sebanyak RM500 kepada ibu atau bapa tunggal yang ada anak tanggungan akan diteruskan dan layak terima BKM maksimum RM3,000.
Bagi golongan isi rumah sehingga empat anak, mereka layak menerima BKM antara RM1,000 hingga RM2,000.
Secara keseluruhan, BKM akan ditambah baik dengan peruntukan RM7.8 bilion, untuk memanfaatkan 8.7 juta penerima.
Zafrul turut mengumumkan kredit e-dompet sebanyak RM100 untuk kumpulan M40 dengan pendapatan tahunan di bawah RM100,000.
Pelepasan cukai bagi yuran penjagaan anak di taska atau pra sekolah bernilai RM3,000 juga akan dilanjutkan sehingga tahun taksiran 2024.
Beliau berkata defisit fiskal dijangka berkurangan kepada 5.5% daripada keluaran dalam negara kasar (KDNK) pada 2023 berbanding 5.8% pada 2022.
Zafrul berkata hasil kerajaan persekutuan dijangka berkurangan sebanyak 4.4% pada 2023 kepada RM272.57 bilion berbanding pertumbuhan 22.0% (RM285.22 bilion) pada 2022.
Defisit fiskal dijangka akan disatukan pada kadar yang beransur-ansur dengan baki keseluruhan berpurata pada 4.4% dari KDNK dalam Rangka Kerja Fiskal Jangka Sederhana 2023-2025.
Zafrul juga berkata kerajaan mungkin melanjutkan had statutori hutang berkanun sebanyak 65% daripada KDNK dalam jangka sederhana selepas tamat tempoh Akta 830 pada 31 Disember 2022.
Dalam laporan tinjauan ekonomi dan fiskal yang dikeluarkan menjelang pembentangan bajet di Dewan Rakyat hari ini,  kerajaan berkata ia mengambil pendekatan berhati-hati untuk menghadapi tahun 2023 berikutan ketegangan geopolitik, peningkatan inflasi global, keadaan kewangan yang lemah, dan gangguan rantaian bekalan .
“Bajet 2023 bertujuan menyediakan keadaan yang menggalakkan dan memastikan keseimbangan antara keperluan ekonomi dan penyatuan fiskal,” kata Zafrul dalam laporan tinjauan fiskal yang dilaporkan Reuters.


Sorry.


Jangkitan baru turun kepada 1,360 kes, 1 kematian direkodkan

1,360 kes baru Covid-19 direkodkan semalam menjadikan jumlah keseluruhan sebanyak 4,843,865 kes.
Sebanyak 2,271 pesakit turut dilaporkan sembuh, menjadikan jumlah keseluruhan kes sembuh sebanyak 4,783,393.
Ketika ini, 24,097 kes aktif direkodkan, dengan 23,075 atau 95.8% daripadanya sedang menjalani kuarantin kendiri.
Dalam pada itu, tiada kes di pusat kuarantin sementara dan 977 (4.1%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 45 kes dan 28 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 59.2%, dengan kes Covid-19 merangkumi 12.4%.
Satu kematian dilaporkan menjadikan kes keseluruhan kekal 36,375 orang.


Bagaimana kerja di Singapura jadi mimpi ngeri pemandu bas warga Malaysia

Michael (bukan nama sebenar) bekerja sebagai pemandu bas untuk sebuah syarikat pengangkutan awam di Singapura selama enam tahun, dari 2014 hingga 2020.
Kini dia kembali ke kampungnya menjual nasi lemak untuk menampung hidup, lelaki berusia 34 tahun itu mempunyai pengalaman pahit di republik itu.
Kisah Michael bermula 2013 ketika dia mencari kerja di Singapura.
Pada Disember tahun itu, dia berjaya mendapat tempat di SBS Transit Ltd dan dia pada tahun berikutnya, dia memulakan kerja.
"Selepas tiga bulan latihan, ada ujian polis trafik, selepas ujian, mereka akan letakkan kami dalam perkhidmatan.”
Namun, dia dan beberapa pekerja kurang senang dengan beberapa perkara, di mana mereka mendakwa tidak mendapat layanan secara adil.
“Kami tidak dibenarkan mengambil MC. Jika kami mengambil MC, mereka akan menolak bayaran bonus.”
Sepanjang berkhidmat di SBS, dia menetap di Johor Bahru yang memerlukannya berulang-alik setiap hari ke Singapura.
Dia memulakan kerja dengan gaji asas S$1,350 (RM4,340) sehingga 2020, gajinya ialah S$1,970 (RM6,334).
Syifnya bermula pada pukul 2.00 petang dan tamat sekitar pukul 12.00 tengah malam.
Selepas syifnya tamat, dia akan memandu bas balik ke depo untuk dibersihkan dan beberapa prosedur lain yang perlu disemak.
Semua kerjanya selesai pada pukul 2.00 pagi dan ketika itu dia akan pulang ke Johor Bahru.
“Mereka desak kami bekerja pada hari cuti umum. Mereka mahu anda bekerja sepanjang hari, seperti robot,” katanya.
"Saya bekerja tujuh hari seminggu, masuk hari kelapan ialah hari cuti saya."
Mengulas lanjut, dia berkata, selama sebulan bekerja di SBS dia sudah mula mengesan ketidakadilan yang berlaku.
Bagaimanapun, untuk memastikan dirinya masih bergaji dan memiliki pekerjaan, dia bertindak untuk mendiamkan diri serta tidak mempersoalkan apa-apa perkara.
Namun akhirnya, dia dan 12 lagi pekerja bersetuju untuk membuat tindakan undang-undang.
Saman pertama dimulakan Chua Qwong Meng yang menjadi plaintif utama, membuat tuntutan terhadap syarikat itu pada 2019.
Perbicaraan itu dimulakan pada Mac 2022 di Mahkamah Tinggi Singapura.
Pada 26 Ogos, Mahkamah Tinggi Singapura menolak semua tuntutan Chua, mematahkan harapan 12 yang lain untuk membuat kes.bersama 12 pemandu lain, sembilan daripadanya adalah rakyat Malaysia.
"Sebelum perkara ini dibawa ke mahkamah, saya dapat tahu melalui laman web Kementerian Tenaga Kerja (MOM) waktu bekerja seminggu ialah 44 jam."
Dia pernah mengemukakan perkara itu dengan kesatuan pekerja, namun jawapan yang diberikan adalah menghampakan.
Katanya, selepas SBS mengetahui dia menyertai tuntutan di mahkamah, syarikat itu mula bertindak “menyasarkan" dirinya.
“Pengurus saya pergi ke tepi jalan, mengambil bacaan laju saya. Biasanya, ini dilakukan oleh pegawai tiket.”
Sementara itu, seorang lagi bekas pemandu di syarikat yang sama meluahkan kekecewaan terhadap keputusan tersebut.
Alex (bukan nama sebenar) berkata tidak pernah menyangka akan dihina dan diperguna sedemikian rupa apabila mengambil keputusan untuk bekerja di republik itu yang kononnya terkenal dengan bayaran gaji lumayan dan sempurna segala aspek.
Selepas berkhidmat di SBS selama lebih dua tahun, dia sering kali memendam rasa tidak puas dan marah kepada pihak pengurusan.
Ini kerana katanya, jika dia membuat masalah atau mengadu kepada pihak atasan, dia berisiko kehilangan kerja sedangkan ketika itu hutang untuk mengambil lesen memandu bas masih belum dilangsaikan.
“Saya dari Puchong ke Singapura pinjam duit dengan ahli kelurga. Saya dabik dada apabila lulus ujian dan dapat kerja di Singapura.
“Tetapi dilayan jauh lebih teruk daripada pekerja buruh asing di negara sendiri. Saya selalu menasihati rakan-rakan yang mahu datang ke Singapura untuk kerja supaya berfikir masak-masak.
“Kehidupan di sana sangat kejam, tidak seindah dan romantis seperti yang dibayangkan,” katanya kepada MalaysiaNow.
 Ketika ditanya, apakah pekerjaan terbarunya selepas meninggalkan syarikat tersebut, dia enggan mengulas lanjut kerana bimbang menjadi sasaran “perisik-perisik” tempat kerjanya sebelum ini.
Sementara itu, sekembalinya Michael ke kampung halamannya di Semenyih, dia bekerja keras untuk menjual nasi lemaknya.
Kontraknya dengan SBS tamat pada 2020 akibat pandemik Covid-19.
Pada masa ini, Michael sedang berusaha untuk membayar pinjaman rumah dan keretanya yang kesemuanya menelan belanja kira-kira RM3,000 sebulan.
“Perniagaan nasi lemak ini sahaja yang saya buat untuk tampung kehidupan,” katanya.


Sultan Johor titah beri peruntukan khas baiki infrastruktur awam rosak akibat banjir

Sultan Johor Sultan Ibrahim Sultan Iskandar berharap kerajaan Persekutuan akan menyalurkan peruntukan khas kepada negeri ini bagi membaiki infrastruktur awam yang rosak dan harta benda yang musnah, akibat banjir.
Baginda bertitah, hingga hari ini masih terdapat banyak kawasan yang belum pulih sepenuhnya, terutama di Batu Pahat, sejak negeri itu dilanda banjir pada 28 Februari lepas.
"Selepas bencana ini berakhir, saya harap kerajaan pusat beri peruntukan khas untuk baiki pulih infrastruktur awam yang rosak dan harta benda yang musnah.
"Saya juga seru kepada orang ramai untuk hulurkan bantuan dan sumbangan kepada mangsa banjir supaya mereka dapat baiki rumah yang sudah rosak dan gantikan perabot dan alatan rumah yang musnah," titah baginda ketika merasmikan pembukaan Mesyuarat Pertama Bagi Penggal Persidangan Kedua Dewan Undangan Negeri (DUN) Johor ke-15, di Bangunan Sultan Ismail, di Iskandar Puteri, hari ini.
Sultan Ibrahim bertitah masalah banjir adalah kesan daripada perubahan iklim dunia, justeru, bangsa Johor digesa supaya membudayakan amalan mesra alam dan mengurangkan pencemaran alam sekitar.
Baginda turut menzahirkan ucapan terima kasih kepada Perdana Menteri Anwar Ibrahim, kerajaan Persekutuan dan semua pihak atas bantuan serta sumbangan yang dihulurkan kepada rakyat negeri ini ketika berada dalam keadaan sukar.
"Terima kasih kepada Perdana Menteri yang beri peruntukan kewangan segera bagi meringan beban mangsa banjir dan meluluskan projek tebatan banjir di Kota Tinggi, Batu Pahat dan Segamat untuk dilaksanakan segera.
"Suka saya mengatakan ucapan penghargaan kepada semua petugas yang bekerja bertungkus lumus, siang dan malam untuk bantu dan menyelamatkan mangsa banjir," titah Sultan Johor.
Di samping menzahirkan ucapan terima kasih kepada semua pihak yang menghulurkan sumbangan kewangan, bekalan makanan dan alatan pembersihan, baginda bertitah bantuan tenaga sukarela daripada seluruh pelosok tanah air juga sangat penting.
"Saya sangat bangga dengan semangat kerjasama dan bantu-membantu tanpa mengira kaum dan agama, ini budaya kita yang mesti dipertahankan," titah baginda.
Baginda dalam pada itu turut berharap agar peruntukan dapat disalurkan kepada negeri Johor untuk pembaikan jalan yang rosak dan berlubang di Lebuhraya Pasir Gudang dan jalan dari Johor Bahru ke Mersing yang membahayakan pengguna jalan raya.
"Saya berharap agar bajet pembaikan Jalan Persekutuan akan disalurkan untuk membaiki Lebuhraya Pasir Gudang dan Jalan Johor Bahru ke Mersing yang berlubang dan membahayakan pengguna jalan raya. Habis rim kereta saya pun bengkok.
"Saya juga ingin mengambil kesempatan untuk merakamkan terima kasih kepada Perdana Menteri yang mendengar permintaan Johor dengan memberikan peruntukan dalam Belanjawan 2023 untuk menaik taraf Lebuhraya Utara Selatan dari Yong Peng ke Senai kepada enam lorong,” titah Sultan Johor.


Sidang Parlimen perlu diadakan secepat mungkin, kata Agong

Yang di-Pertuan Agong hari ini menggesa agar sidang Parlimen diadakan segera bagi membolehkan ordinan darurat dibahaskan, beberapa jam selepas mesyuarat Majlis Raja-raja di Istana Negara.“Setelah memperhalusi semua pandangan para pemimpin parti politik Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan maka Seri Paduka Baginda menzahirkan pandangan bahawa persidangan Parlimen perlu diadakan secepat mungkin.“Ini untuk membolehkan ordinan-ordinan darurat dan Pelan Pemulihan Negara dibahasakan oleh ahli-ahli Dewan Rakyat,” kata sebuah kenyataan oleh Datuk Pengelola Bijaya Diraja Ahmad Fadil Shamsuddin.Sultan Abdullah Sultan Ahmad Shah turut menegaskan kepentingan sebuah kerajaan yang kuat dan stabil yang boleh berfungsi secara efektif dalam menangani penularan Covid-19 dan meningkatkan semula ekonomi negara.“Seri Paduka Baginda amat menyedari tentang peranan Parlimen sebagai satu platform penting untuk wakil-wakil rakyat bersidang bagi membincangkan pelbagai isu khususnya berkaitan penularan wabak Covid-19.“Ahli-ahli Dewan Rakyat boleh berbincang berkenaan perunrukan perbelanjaan kerajaan bagi membantu rakyat yang di dalam kesempitan dan bagi memulihkan semula ekonomi negara,” katanya.Sesi Parlimen ditangguhkan sejak Januari di bawah perintah darurat yang diisytiharkan bagi membendung penularan Covid-19.Pada 4 Jun lalu, Putrajaya berkata ia sedang mempertimbangkan sistem Parlimen hibrid melibatkan kehadiran ahli dewan secara fizikal dan maya.Menteri Undang-Undang Takiyuddin Hassan turut berkata lebih banyak kajian akan diadakan dan laporan berkaitan dengan langkah itu akan dibentangkan dalam Kabinet secepat mungkin.Sebelum ini, kemungkinan untuk mengadakan sidang Parlimen maya dibangkitkan Timbalan Yang di-Pertua Dewan Rakyat Azalina Othman Said.Pada 27 Mei lalu, Azalina mempersoalkan penangguhan sidang Parlimen susulan perintah darurat yang diisytiharkan Januari lalu.Ahli Parlimen Pengerang itu mengutarakan beberapa syor untuk menjalankan persidangan Dewan Rakyat secara maya dengan mengatakan pandemik masih akan berterusan dalam tempoh yang lama.Ahli politik pembangkang dari Pakatan Harapan dan beberapa NGO yang dikaitkan dengannya memulakan proses undang-undang bagi mencabar keputusan kerajaan bagi membolehkan mahkamah mengisytiharkan perintah darurat yang diisytiharkan Agong tidak mengikut Perlembagaan.Dalam perutusan khasnya semalam, Perdana Menteri Muhyiddin Yassin mengumumkan empat fasa Pelan Pemulihan Negara, beliau berkata Parlimen boleh bersidang semula pada fasa ketiga pelan tersebut dijangka pada bulan September atau Oktober dengan SOP yang ketat.“Ini adalah pendirian saya dari awal bahawa sistem demokrasi berparlimen boleh berfungsi semula pada masa yang sesuai, iaitu setelah kes-kes Covid-19 terkawal dan kita hampir mencapai imuniti berkelompok,” katanya.


Pengundi Putrajaya mahu muka baru, peka masalah penduduk

Suasana waktu rehat makan tengah hari di medan selera Presint 8, Putrajaya meriah dengan kehadiran pelanggan mahu menikmati pilihan juadah di pelbagai gerai yang tersedia.
Kebanyakan mereka adalah penjawat awam dari kementerian, jabatan dan agensi kerajaan.
Putrajaya mula dibina pada 16 April 1995 bagi menggantikan Kuala Lumpur sebagai ibu pentadbiran negara.
Pada 10 Mei 1999, Kompleks Putra Perdana yang menempatkan Pejabat Perdana Menteri mula beroperasi di Putrajaya dan secara berperingkat beroperasi secara sepenuhnya.
Kawasan Parlimen bagi Putrajaya mula diperkenalkan pada tahun 2003.
Pada pilihan Raya Umum ke-11 (PRU11) tahun 2004, kerusi Putrajaya pertama kali dipertandingkan untuk seorang wakil Parlimen.
Seorang pesara kerajaan, Mohd Syamsur, 62 tahun, berkata dirinya menjadi pengundi di Parlimen tersebut sejak PRU12 pada tahun 2008 selepas berpindah pusat mengundi dari Kuala Terengganu.
Katanya, dia menetap di sebuah kuarters pegawai kerajaan sejak tahun 2005.
Selepas bersara, dia dan isterinya yang juga pesara kerajaan membuat keputusan untuk menetap di Putrajaya.
Mitos tentang Putrajaya
Sepanjang menetap di bandar wilayah itu, Syamsur berkata dirinya dan jiran-jiran menerima pelbagai reaksi daripada rakan-rakan tentang kehidupan di Putrajaya.
Ramai yang mengandaikan Putrajaya sebagai kawasan untuk masyarakat elit dan kaya-raya.
Syamsur menafikan.
Katanya, jika orang menilai Putrajaya dari luaran sahaja ianya mungkin tepat mengambil kira kewujudan bandar itu sebagai ibu kota pintar yang dibina dengan kos berjumlah lebih RM20.5 bilion.
"Tetapi kebanyakan yang duduk dan kerja di sini penjawat awam gred bawah sahaja. Berapa ramai sangat yang dari kumpulan elit dan atasan?
"Kos hidup di sini tinggi dan tak pernah berubah sejak saya mula berpindah. Cuba tanya mereka yang lain. Murah ke duduk di sini?" katanya kepada MalaysiaNow ketika tinjauan di medan selera berkenaan.
Tambahnya, kos sara hidup penjawat awam bukan satu-satunya masalah utama bagi penduduk di situ.
Mereka juga berdepan dengan isu integriti dan ketelusan dalam menjalankan tugas demokrasi setiap kali tiba musim pilihan raya.
Ini kerana katanya, wakil rakyat yang memenangi kerusi Putrajaya ialah orang yang sama.
Bahkan, untuk tempoh 18 tahun atau sebanyak empat penggal.
Parlimen Putrajaya dengan kod P125 disandang oleh Bendahari Umno Tengku Adnan Tengku Mansor sejak 24 Mac 2004.
Mentaliti penjawat awam
Syamsur menyorot perbualan dengan menyebut mentaliti penjawat awam perlu diubah mengenai calon-calon pilihan raya.
Katanya, trend pengundi di situ setiap kali PRU adalah sama.
Mereka memilih calon yang diwakili oleh parti politik dari kerajaan semasa.
"Tanpa mengira latar belakang calon itu sesuai ataupun tidak. Ada yang tak pernah jumpa dan kenal calon yang dipilihpun.
"Tapi disebabkan mentaliti bahawa aku kerja kerajaan aku kena pilih parti yang sedang memerintah, mereka undi. Itu yang bermasalah."
Katanya, tiada yang salah dengan cara itu.
Tetapi mereka juga perlu melihat kepada kredibiliti calon yang dikemukakan.
Beliau menegaskan para pengundi juga perlu bersuara dan berhak meminta parti-parti yang ingin bertanding untuk kemuka calon-calon baru pada PRU15 kali ini.
"Putrajaya sebagai pusat pentadbiran patut jadi kawasan mengundi paling ketara amalkan demokrasi. Kerana hampir semua staf kerajaan berada di sini.
"Buktikan, kita negara yang betul-betul demokratik dan hapuskan mentaliti lapuk itu.
“Kerja di pejabat dan kertas undi adalah identiti yang perlu diasingkan."
Setakat 2020, kira-kira seramai 109,202 penduduk di Putrajaya dengan majoriti 97.9% dari kaum Melayu dan Bumiputera.
Pada PRU14, sebanyak 27,306 pengundi berdaftar di bandar tersebut.
Mohon wakil rakyat lebih peka
Sementara itu, seorang pekerja pejabat di Kementerian Pendidikan Malaysia (KPM) mahu dikenali sebagai Fatehah berkata dia sangat berharap calon yang memenangi PRU15 akan datang lebih peka terhadap dua perkara.
Pertama, Fatehah mahu infrastruktur di kawasan Putrajaya ditambah baik.
Katanya, para pekerja mempunyai kawasan parkir kenderaan yang amat terhad dan sukar untuk urusan harian.
"Balik rumah pula, kereta parkir berderet di tepi jalan. Jauh dengan kediaman.
“Amat sukar bagi saya dan orang lain yang ada anak kecil," katanya sambil menambah masalah itu sudah lama berlaku tetapi tiada cadangan penyelesaian daripada wakil rakyat.
Permasalahan itu juga membawa kepada masalah keselamatan apabila banyak kes kecurian dan pecah masuk kereta berlaku selain lambakan saman oleh pihak berkuasa tempatan (PBT).
"Kalau ada perkhidmatan bas atau pengangkutan awam yang berfungsi dengan cekap, saya yakin ramai juga akan mudah untuk ke tempat kerja tanpa memandu sendiri."
Kedua, Fatehah berharap wakil rakyat selalu melawat kawasan pasar-pasar awam bagi meninjau harga-harga barangan dapur yang disifatkan amat jarang dikawal kecuali ada lawatan kementerian tertentu.
"Tiada kedai runcit kampung di sini. Semuanya dibeli dalam pasar raya atau pasar awam.
"Jika ada pihak yang sudi memantau dan berkomunikasi dengan peniaga pun dah cukup baik buat kami."


Sisa buangan klinikal meningkat 111.94%, kata timbalan menteri

Sisa buangan klinikal seperti bahan plastik pakai buang, sarung tangan getah dan gaun isolasi yang digunakan petugas barisan hadapan di semua fasiliti kesihatan setakat ini meningkat sebanyak 111.94 peratus berbanding pada Disember 2019 sebelum Covid-19 berlaku.Timbalan Menteri Alam Sekitar dan Air Ahmad Masrizal Mohamad berkata sisa buangan klinikal akan terus meningkat sehingga 173.25 tan metrik sebulan dalam tempoh 12 bulan akan datang sekiranya pandemik itu berterusan.“Hal ini boleh dianggap sebagai suatu angka signifikan yang boleh mengancam kehijauan bumi dan menggugat kelestarian alam sekiranya tidak berjaya diuruskan dengan baik,” katanya dalam kenyataan hari ini.Beliau berkata kementerian alam sekitar dan air melalui Jabatan Alam Sekitar (JAS) dan dan agensi berkaitan mengambil langkah-langkah bagi mengatasi kekangan kecekapan pelupusan itu namun masih lagi mempunyai tangguhan sisa buangan klinikal.Masrizal berkata setakat ini sebanyak 12 insinerator, empat microwave dan satu ozonator dilesenkan di seluruh negara untuk menguruskan buangan terjadual SW 404 berkenaan dengan kapasiti keseluruhan 5,168.05 tan metrik dan nilai itu masih mampu menampung penjanaan sisa klinikal semasa iaitu 4,394.37 tan metrik.Katanya, kementerian juga mengalu-alukan mana-mana fasiliti kesihatan swasta yang berhasrat untuk menguruskan sisa klinikal di Malaysia untuk berhubung dengan pihak kementerian atau JAS.Sehingga kini, beliau berkata waktu operasi dan kapasiti pelupusan di loji pelupusan bahan klinikal turut dilanjutkan dan dipertingkat bagi memastikan peningkatan jumlah sisa klinikal dapat dilupuskan dengan segera.Katanya, kementerian juga menyedari peningkatan sisa bahan buangan di kawasan yang dikenakan perintah kawalan pergerakan diperketatkan (PKPD) yang kawasan itu memerlukan pengurusan sisa buangan lebih rapi dan tersusun bagi mengelakkan jangkitan sekunder kepada pekerja yang menguruskannya.Masrizal berkata sisa klinikal akan terus meningkat sekiranya lebih ramai rakyat dijangkiti Covid-19, justeru beliau menyeru masyarakat untuk duduk di rumah bagi mengelakkan lengkuk jangkitan daripada terus meningkat.


5 termasuk 4 beradik didakwa kerana cemarkan Sungai Gong

Empat ahli lembaga pengarah dan seorang pengurus sebuah syarikat membaiki jentera berat dihadapkan ke Mahkamah Sesyen Selayang di Kuala Lumpur hari ini berhubung kes pembuangan bahan berbahaya ke dalam Sungai Gong, Rawang, baru-baru ini.Empat ahli lembaga pengarah yang juga adik-beradik iaitu Yip Kok Wai, 53; Yip Kok Mun, 58; Yip Kok Kuin, 70 dan Yip Kok Wong, 60; serta pengurus bengkel tersebut Ho Voon Leong, 59, mengaku tidak bersalah atas dua pertuduhan yang dibacakan terhadap mereka di hadapan Hakim Syafeera Mohd Said.Bagi pertuduhan pertama, kesemua mereka didakwa melakukan khianat dengan menyebabkan bahan buangan yang mengandungi bahan berbahaya daripada bengkel Yip Chee Seng & Sons Sdn Bhd dilupuskan ke dalam alur air yang akan mengalir ke dalam Sungai Gong dengan mengetahui ia akan menyebabkan susut bekalan air bagi minuman manusia.Kelima-lima lelaki itu didakwa melakukan perbuatan tersebut di premis berkenaan di Kampung Sungai Dua, Rawang dekat sini antara 2 dan 3 Sept lepas mengikut Seksyen 430 Kanun Keseksaan yang memperuntukkan hukuman penjara lima hingga 30 tahun dengan denda atau kedua-duanya, jika sabit kesalahan.Mengikut pertuduhan kedua, mereka dengan niat bersama dituduh melepaskan bahan buangan mengandungi bahan berbahaya dari bengkel sama ke dalam alur air yang akan mengalir ke sungai sama tanpa lesen, di tempat dan masa sama.Bagi kesalahan itu, mereka didakwa mengikut Seksyen 25(1) Akta Kualiti Alam Sekeliling 1974 yang memperuntukkan hukuman denda RM100,000 atau penjara hingga lima tahun atau kedua-duanya, jika sabit kesalahan.Selepas mendengar hujahan pendakwaan dan peguam, mahkamah tidak membenarkan kelima-lima lelaki itu dibebaskan dengan ikat jamin sementara menunggu sebutan kes pada 27 Okt.Pada 3 Sept lepas, berlaku pencemaran minyak dari kilang berkenaan yang menyebabkan empat Loji Rawatan Air (LRA) Sungai Selangor Fasa 1, 2, 3 dan Rantau Panjang dihenti tugas, mengakibatkan gangguan bekalan air tidak berjadual yang menjejaskan kira-kira lima juta pengguna di 1,292 kawasan di tujuh wilayah di sekitar Lembah Klang.


Malaysia antara 60 negara teratas dalam indeks kemajuan sosial

Malaysia disenaraikan antara 60 teratas dari senarai 168 negara dalam indeks yang dikumpul sebuah NGO berpangkalan di AS bagi mengukur prestasi sosial termasuk hubungan antara kemampanan dan kemajuan sosial.Indeks Kemajuan Sosial 2021, yang dikelolakan Social Progress Imperative (SPI), mengukur prestasi sosial berdasarkan 53 indikator sosial dan alam sekitar.Dalam kalangan negara Asia Tenggara, Malaysia menduduki tempat kedua selepas Singapura (30) dan mendahului negara jiran lain Thailand (71), Indonesia (94), Vietnam (78), Filipina (97), Kemboja (128), Myanmar (117), dan Laos (145).Malaysia memperoleh 90 mata bagi nutrisi dan penjagaan perubatan asas (91.33), air dan sanitasi (90.29), selain tempat tinggal (91.84).Prestasi negara menunjukkan peningkatan paling tinggi dalam sektor kesihatan dan kesejahteraan (67.64 dari 66.69 pada 2020).Selain itu, skor yang lebih baik turut ditunjukkan dalam sektor nutrisi dan penjagaan perubatan asas (91.33, peningkatan sebanyak 0.22).Prestasi keseluruhan Malaysia adalah relatif berbanding 15 negara yang memiliki persamaan dari sudut keluaran dalam negara kasar (KDNK) per kapita termasuk Turki, Greece, Hungary dan Uruguay.Bagaimanapun, skor Malaysia menurun dalam beberapa perkara seperti hak peribadi (66.22) dan akses kepada pendidikan tinggi (61.26), yang masing-masing merosot dari 69.46 dan 65.97 mata pada tahun lepas.Secara umum, indeks itu menunjukkan hak peribadi dan keterangkuman adalah perkara yang menyaksikan penurunan di seluruh dunia.Kira-kira 69% atau 116 dari 168 negara telah menyaksikan penurunan prestasi dalam hak individu sejak 2011, dengan penurunan ketara dari sudut hak peribadi (-5.90).Hubungan antara kemampanan dan kemajuan sosial telah dimasukkan dalam indeks itu buat kali pertama tahun ini.Dari sudut itu, indeks tersebut mendedahkan Costa Rica, Ghana, Jamaica dan Sweden mempunyai tahap pelepasan (gas) yang agak rendah berbanding negara lain selain turut mengatasi prestasi mereka sebelum ini dalam banyak aspek kemajuan sosial.Ketua Pegawai Eksekutif SPI Michael Green berkata negara-negara dalam senarai indeks tidak perlu memilih antara menangani isu perubahan iklim dan meningkatkan kemajuan sosial.“Terlalu banyak negara memilih untuk menggunakan model pembangunan yang tidak mampan, pada hal mereka tidak perlu melakukannya. Wujud model lain yang membolehkan kita mengimbangi keperluan manusia dan planet ini. Penyelesaiannya sudah ada,” katanya .Indeks itu juga menunjukkan pandemik Covid-19 telah mengurangkan perjuangan dalam menentang ketidaksamaan.“Daripada jurang pendidikan yang semakin melebar sehinggalah ketidaksetaraan kesihatan, kita melihat bagaimana populasi paling rentan di dunia menanggung beban akibat krisis dunia yang banyak berlaku, termasuk krisis iklim.“Walaupun negara-negara ini berbeza dalam kedudukan mereka bagi usaha menuju kemampanan, kita semua mesti bekerjasama – baik kerajaan mahupun perniagaan – supaya kita boleh menghadapi isu global secara bersemuka sambil turut menumpukan perhatian pada hasil sosial, kesihatan dan ekonomi dari semasa ke semasa,” kata Sharon Thorne, pengerusi lembaga global Deloitte yang menyokong indeks tersebut.Negara-negara yang mempunyai kemajuan sosial lebih tinggi juga didapati lebih berdaya tahan terhadap tekanan yang bukan berkait dengan kesihatan disebabkan pandemik.Bagaimanapun, di 44 negara, akses kepada penjagaan kesihatan berkualiti menjadi semakin tidak setara sepanjang tahun lalu.


Shafee gagal gantung prosiding kes saman LHDN

Mahkamah Tinggi Kuala Lumpur hari ini menolak permohonan peguam Muhammad Shafee Abdullah untuk menggantung prosiding kes saman berhubung cukai pendapatan berjumlah RM9.41 juta sementara menunggu penyelesaian rayuannya di Pesuruhjaya Khas Cukai Pendapatan Malaysia.
Peguam Muhammad Farhan Muhammad Shafee berkata pesuruhjaya kehakiman Roz Mawar Rozain menolak permohonan anak guamnya dengan kos RM5,000 perlu dibayar kepada Lembaga Hasil Dalam Negeri (LHDN).
“Mahkamah menolak alasan pemohon (Shafee) bahawa wujud keadaan istimewa untuk menggantung prosiding itu. Mahkamah menetapkan pengurusan kes pada 6 Oktober ini bagi menetapkan tarikh pendengaran kes saman itu,” katanya ketika dihubungi pemberita selepas prosiding secara dalam talian hari ini.
Sementara itu, peguam kanan hasil Al-Hummidallah Idrus, yang mewakili LHDN ketika dihubungi mengesahkan perkara itu.
Prosiding hari ini turut disertai peguam Rajan Navaratnam dan Wee Yeong Kang yang mewakili Shafee manakala LHDN turut diwakili peguam kanan hasil Norhisham Ahmad dan Muhammad Faqrol Syazreen Mohd Ghause.
Shafee, 70, memfailkan permohonan itu pada 3 November 2021 antara lain memohon perintah supaya prosiding itu digantung sementara menunggu rayuan Najib Razak dan anaknya Mohd Nazifuddin berhubung pembayaran cukai pendapatan masing-masing berjumlah RM1.69 bilion dan RM37.6 juta kepada LHDN, diputuskan Mahkamah Persekutuan.
Shafee turut memberikan alasan bahawa beliau telah memfailkan notis rayuan terhadap notis taksiran tambahan bagi tahun 2011, 2012, 2013, 2014 dan 2016 kepada LHDN pada 27 Jun 2019 selain wujud keadaan istimewa untuk menggantung prosiding itu.
Pada 27 September tahun lepas, LHDN memohon supaya kes saman terhadap Muhammad Shafee diputuskan melalui penghakiman terus atas alasan antaranya defendan gagal membayar keseluruhan tunggakan cukai pendapatan dan kenaikan cukai yang dikenakan ke atas beliau berjumlah RM9,414,708.32 dalam tempoh yang ditetapkan.
LHDN yang memfailkan saman itu pada 6 Mei tahun lepas mendakwa sehingga kini, peguam tersebut masih gagal membayar amaun cukai pendapatan yang masih terhutang bagi Tahun-Tahun Taksiran 2011, 2012, 2013, 2014 dan 2016 termasuk kenaikan yang dikenakan.
Shafee merupakan peguam Najib dalam kes penyelewengan dana SRC International Sdn Bhd dan 1Malaysia Development Berhad (1MDB) dan beliau turut berdepan dua pertuduhan menerima wang hasil aktiviti haram berjumlah RM9.5 juta daripada Najib serta dua pertuduhan membuat penyata yang tidak betul kepada LHDN.


Jangkitan harian catat 229 kes, sifar kematian

Sejumlah 229 kes baru Covid-19 direkodkan semalam menjadikan jumlah keseluruhan sebanyak 5,041,587 kes.
Sebanyak 227 pesakit turut dilaporkan sembuh, menjadikan jumlah keseluruhan kes sembuh sebanyak 4,995,306.
Ketika ini, 9,324 kes aktif direkodkan di mana 9,001atau 96.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 315 (3.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak lapan kes dan enam daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu sebanyak 36,957 orang.


12 syarikat konsesi lebuhraya setuju laksana sistem pembayaran terbuka, kata menteri

Sebanyak 12 syarikat konsesi lebuh raya bersetuju untuk melaksanakan sistem pembayaran tol terbuka yang akan bermula September ini, kata Menteri Kerja Raya Alexander Nanta Linggi.
Beliau berkata syarikat berkenaan adalah Lebuhraya Duta-Ulu Kelang Expressway (DUKE), Lebuhraya Damansara – Puchong (LDP);  Skim Penyuraian Trafik KL Barat (SPRINT); Lebuhraya Shah Alam (Kesas);   Terowong SMART serta Lebuhraya Kuala Lumpur - Putrajaya (MEX).
Katanya ia juga melibatkan Lebuhraya Sungai Besi; Lebuhraya Baru Pantai (NPE);  Lebuhraya Bertingkat Ampang-Kuala Lumpur (Akleh); Lebuhraya Koridor Guthrie; Jambatan Pulau Pinang dan Lebuhraya Butterworth-Kulim (BKE).
“Setakat ini, ini adalah syarikat konsensi yang setuju melaksanakan sistem pembayaran terbuka, yang lain rundingan masih dibuat dan kita berharap ada lagi yang tampil untuk bersama mengambil bahagian,” katanya selepas melawat Pusat Pemantauan Trafik (TMC) Menara Korporat, Persada PLUS di Subang di Petaling Jaya hari ini.
Nanta berkata perbincangan dengan syarikat konsensi mengambil masa yang lama kerana perlu meneliti risiko keselamatan yang akan ditanggung oleh pengguna kad kredit atau debit untuk pembayaran tol.
“Kita nak pastikan semua isu-isu keselamatan itu tidak berlaku jadi kita tidak boleh buat tergesa-gesa pelaksanaannya,” katanya.
Sistem pembayaran tol terbuka yang akan bermula pada pertengahan September ini adalah inisiatif kerajaan untuk memberikan pilihan cara pembayaran tol kepada pengguna selain daripada menggalakkan kaedah pembayaran secara  Identifikasi Frekuensi Radio (RFID), kad Touch n Go dan SmartTag.
Mengenai usaha untuk menaik taraf beberapa laluan lebuh raya, Nanta berkata kerja-kerja awalan kini sedang dilakukan termasuk melebarkan laluan Lebuhraya Pasir Gudang dan Sedenak, Johor membabitkan peruntukan RM525 juta.
“Peruntukan adalah di bawah Belanjawan 2023 dan apabila telah diluluskan, kerja-kerja awal sudah dibuat dan kita serahkan pada PLUS untuk melaksanakan sepenuhnya,” kata beliau.


Pusat mengundi Sabah ditutup, proses kira undi bermula

Semua 741 pusat mengundi di 73 kerusi Dewan Undangan Negeri (DUN) bagi proses pengundian pada Pilihan Raya Negeri (PRN) Sabah ke-16, ditutup pada 5 petang tadi.Terdapat juga pusat pengundian di beberapa kawasan ditutup lebih awal kerana jumlah pengundi tidak ramai. Ada ditutup pada 2 petang dan ada juga ditutup pada 3 petang.Proses pengundian berjalan lancar sepanjang tempoh pusat mengundi dibuka pada 7.30 pagi, tanpa sebarang kejadian tidak diingini berlaku.Selepas pusat mengundi itu ditutup, maka bermulalah proses pengiraan undi bagi menentukan parti yang dipilih rakyat Sabah untuk menerajui pentadbiran kerajaan negeri baru.Pengerusi SPR Abdul Ghani Salleh sebelum ini dilapor berkata keputusan penuh PRN ini dijangka diketahui pada kira-kira 10 malam ini.Jabatan Penyiaran Malaysia Sabah menerusi laman Facebooknya melaporkan sebuah helikopter membawa dua peti undi dari Pulau Mantanani tiba paling awal untuk dibawa ke pusat penjumlahan undi.SPR dilaporkan akan menggunakan 20 helikopter untuk membawa peti-peti undi dari kawasan pedalaman seluruh Sabah.Terdahulu, beberapa calon bertanding pada PRN Sabah kali ini turut tidak melepaskan peluang untuk melaksanakan tanggungjawab mereka walaupun sejam sebelum waktu mengundi ditamatkan.Ini termasuk Presiden Parti Cinta Sabah (PCS) Anifah Aman yang juga calon DUN Bongawan yang selesai mengundi pada pilihan raya kali ini di Sekolah Kebangsaan Kg. Brunei, Membakut, pada 3.50 petang.Selain itu, calon Warisan bagi kerusi DUN Sungai Sibuga Armani Mahiruddin turut menunaikan tanggungjawab mengundi di SMK Merpati, Sandakan, pada 3.17 petang.Peratusan keseluruhan keluar mengundi masih belum diperoleh setakat ini.Seramai 447 calon daripada 15 parti termasuk 56 calon Bebas, bersaing untuk merebut 73 kerusi DUN, dengan 13 kerusi baharu ditawarkan pada pilihan raya ini.


55 lagi korban Covid, jumlah keseluruhan cecah 30,425

Sebanyak 55 lagi kematian berkaitan Covid-19 dilaporkan pada 30 November, menjadikan jumlah keseluruhan kematian di seluruh negara sebanyak 30,425.Menurut data Github kementerian kesihatan, lapan atau 14.5% daripada jumlah kematian adalah kes kematian sebelum tiba di hospital (BID).Selangor mencatatkan jumlah kematian tertinggi iaitu 10 atau 18.2% diikuti Terengganu dan Kuala Lumpur masing-masing enam kes atau 10.9%.Sabah dan Pulau Pinang masing-masing melaporkan lima kematian; Kelantan, Pahang, Perak dan Sarawak masing-masing mencatat empat kematian; manakala Johor melaporkan tiga kematian.Melaka dan Negeri Sembilan masing-masing melaporkan dua kematian manakala tiada kematian dilaporkan di Kedah, Perlis, Labuan dan Putrajaya.Sebanyak 4,879 kes baru dilaporkan semalam, menjadikan jumlah keseluruhan jangkitan sebanyak 2,632,782.Setakat semalam, terdapat 65,153 kes aktif Covid-19 dilaporkan dan 5,168 pesakit pulih.


Washington benarkan pemberian balutan ganja kepada penerima vaksin

Washington, salah sebuah negeri Amerika Syarikat menawarkan satu balutan ganja untuk penerima suntikan vaksin sebagai usaha terbaru bagi menggalakkan lebih ramai warga AS divaksinasi ekoran kadar inokulasi di negara itu masih dianggap perlahan.Beberapa kedai yang menjual ganja rekreasi di Washington akan dibenarkan untuk memberi satu balutan ganja kepada mereka yang berusia 21 tahun ke atas selepas menerima vaksin Covid-19.Ganja atau marijuana dengan tujuan rekreasi telah dibenarkan penggunaannya di AS pada 2012.Langkah itu adalah susulan keputusan tahun lalu yang membenarkan premis arak berlesen untuk menyediakan minuman alkohol percuma kepada penerima vaksin dewasa di Washington.Menurut jabatan kesihatan di AS, setakat ini, hanya 54% warga dewasa Washington telah menerima vaksin Covid-19.Namun kadar vaksinasi itu semakin menurun sejak beberapa minggu kebelakangan ini menyebabkan beberapa langkah diambil bagi meningkatkan dan menggalakkan vaksinasi dalam kalangan penduduknya.Beberapa negeri termasuk California dan Ohio telah melaksanakan hadiah “loteri” yang menawarkan wang tunai dan biasiswa kolej kepada penerima vaksin yang terpilih.Antara imbuhan dan hadiah lain termasuk tiket acara sukan, tiket penerbangan dan alkohol.Premis-premis jualan ganja di Arizona juga telah menjalankan operasi pemberian produknya secara percuma kepada penerima vaksin.Presiden Joe Biden telah menyasarkan 70% warga AS menerima sekurang-kurangnya satu suntikan dos vaksin menjelang 4 Julai depan, tanggal negara itu meraikan ulang tahun kemerdekaannya.Menurut data terbaru Pusat Kawalan dan Pencegahan Penyakit (CDC), setakat ini hanya 63.7% daripada sasaran itu telah dicapai.


36 korban Covid-19, kes baru catat angka 3,780

3,780 kes baru dicatatkan hari ini menjadikan kes keseluruhan Covid-19 meningkat sebanyak 470,110.Selangor kekal mencatat kes harian tertinggi sebanyak 1,275 disusuli Sarawak (405), Kedah (363), dan Kuala Lumpur (342).Hanya Labuan (7), Perlis (2) dan Putrajaya (7) sahaja yang mencatatkan kes satu digit hari ini.Negara juga mencatat sebanyak 3,990 kes sembuh menjadikan jumlah keseluruhan kes sembuh meningkat kepada 426,319.Kes aktif dengan kebolehjangkitan pula kini berjumlah 41,889.Dalam pada itu, 520 pesakit ditempatkan di Unit Rawatan Rapi termasuk 272 orang memerlukan bantuan alat pernafasan.Malaysia turut mencatat 36 lagi korban akibat Covid-19, menjadikan jumlah mangsa yang maut meningkat kepada 1,902.


Kes harian kekal di paras 1,600 jangkitan, 6 lagi terkorban

1,616 kes baru Covid-19 direkodkan semalam menjadikan jumlah keseluruhan sebanyak 55,006,855 kes.
Sebanyak 2,145 pesakit turut dilaporkan sembuh, menjadikan jumlah keseluruhan kes sembuh sebanyak 4,948,640.
Ketika ini, 21,473 kes aktif direkodkan di mana 20,068  atau 93.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,324 (6.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 81 kes dan 58 daripadanya memerlukan bantuan alat pernafasan.
Empat lagi kes kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,742 orang.


Situasi pendidikan selepas dua tahun pandemik

Walaupun situasi pandemik Malaysia dilihat semakin stabil daripada beberapa aspek, kebimbangan berhubung pembangunan pendidikan masih kekal selepas murid mula kembali ke sekolah bagi pembelajaran secara fizikal setelah lebih dua tahun kelas terganggu ditambah dengan banjir baru-baru ini.Bermula awal minggu ini puluhan ribu murid di seluruh negara kembali ke kelas untuk pembelajaran secara bersemuka susulan cuti sekolah yang ditangguh seminggu akibat banjir besar.Namun, sedikit masa diperlukan untuk merapatkan jurang disebabkan pandemik Covid-19 dapat dilakukan menurut Majlis Pengetua Sekolah Malaysia.Presidennya, Mohd Ariffin Abdul Rahman berkata wabak itu memberi kesan yang besar terhadap proses pembelajaran murid.Bercakap kepada MalaysiaNow, beliau menganggarkan secara puratanya, murid ketinggalan dalam pembelajaran mereka selama tiga bulan.“Jika kita menggunakan kaedah pengajaran dan pembelajaran secara bersemuka tanpa giliran, sukatan pelajaran di sekolah boleh dihabiskan dalam tempoh kira-kira enam bulan terutama bagi murid Tahun Satu,” katanya.“Bagaimanapun, masa yang diperlukan untuk menguasai sukatan pelajaran mungkin mengambil masa lebih lama jika kita menggunakan kaedah pengajaran dan pembelajaran di rumah (PdPR).”Secara umum, PdPR merupakan satu-satunya bentuk pembelajaran yang boleh dijalani murid sepanjang tempoh pandemik, terutama ketika pelaksanaan perintah kawalan pergerakan (PKP) berskala besar di mana ia menyebabkan penutupan sektor sosial dan ekonomi.Namun beberapa beberapa bulan kebelakangan, Malaysia mula membuka sektor ekonomi dan sosialnya secara berperingkat.Larangan rentas negeri juga turut dibatalkan akhir tahun lalu berikutan lebih 98% populasi dewasa lengkap divaksinasi.Pada peringkat awal pandemik, Ariffin berkata, semua orang berharap supaya wabak tersebut dapat segera ditangani.Ketika itu, katanya, tumpuan diberikan kepada kesihatan awam berbanding sektor pendidikan.Malangnya, wabak yang menular bukan sahaja memakan tempoh beberapa bulan bahkan berlanjutan sehingga dua tahun.Ekoran itu, beberapa alternatif dibangunkan untuk memastikan murid dapat meneruskan pembelajaran walaupun terdapat sekatan pergerakan.Sebagai contoh, sesetengah sekolah menjalankan pembelajaran PdPR yang fleksibel di mana ia dijalankan sehingga waktu petang atau malam, ini bagi membolehkan murid menghubungi guru mereka pada bila-bila masa bagi membincangkan mata pelajaran.Namun, Ariffin berkata kebebasan yang diperolehi murid melalui penggunaan pelbagai peranti dan akses internet tanpa sempadan menyebabkan sebahagian daripada mereka beralih kepada aktiviti yang tidak berfaedah.Beliau memberi contoh murid yang bermain permainan video sepanjang malam sehingga ia mengganggu corak tidur menyebabkan mereka tidur berlebihan.Menurutnya, murid sebegini sering terlepas kelas PdPR, menyebabkan defisit pembelajaran semakin melebar yang kemudiannya mengambil masa yang lebih lama untuk diselesaikan, katanya.Menurut Ariffin, sekiranya setiap murid konsisten mengikuti pelajaran melalui PdPR, sukatan pelajaran dapat diselesaikan tepat pada masanya.Namun hal ini jarang berlaku, berikutan beberapa faktor termasuk sikap murid, pengurusan ibu bapa dalam pembelajaran di rumah, persekitaran rumah dan akses internet yang berbeza, katanya.Ashvini Murugan berkata wabak itu mengubah cara dia membayangkan masa depan dua anak lelakinya yang berada di Tingkatan Satu dan Tahun Dua.Dia bersetuju sesetengah kanak-kanak ketinggalan dalam pelajaran apabila sekolah ditutup namun mengatakan mereka berdepan dengan pergelutan mereka sendiri.“Sebagai ibu bapa, saya bimbang tentang prestasi akademik mereka semasa pandemik, namun walaupun ia sukar bagi kami untuk terima, ia juga sebenarnya tidak mudah untuk dihadapi anak-anak ini,” katanya.Walaupun Ashvini masih percaya dengan kepentingan pendidikan formal, namun dia berkata sepanjang pandemik, murid dilihat mengembangkan kemahiran lain dalam bidang tertentu.“Mereka sangat cepat belajar mengenai teknologi digital,” tambahnya.“Saya rasa itulah kelebihan mereka.”Di sebalik kebimbangannya, wanita itu juga percaya kemungkinan-kemungkinan besar lain sedang menanti.“Buat masa ini, kita hanya perlu pastikan mereka mendapat pendidikan yang terbaik.”Sementara itu, Ariffin berkata permohonan untuk mendapatkan tempat di sekolah berasrama penuh dan universiti kekal kukuh sepanjang tempoh pandemik.“Pendidikan sekolah dan universiti masih menjadi ruang terpenting untuk meningkatkan taraf sosio ekonomi generasi muda,” katanya.“Mereka akan mempunyai masa depan yang cerah jika semua orang dapat menangani dan menyelesaikan isu-isu yang timbul bersama-sama.”Ariffin berkata walaupun PdPR membantu dalam mengekalkan perjalanan sektor pendidikan sepanjang pandemik, kelas bersemuka secara fizikal tetap penting.“Sekiranya semua orang bekerjasama untuk pupuk anak-anak ke arah pendidikan, kemajuan negara yang terjejas ketika ini tidak akan berpanjangan.”


Hubungan lebih mesra Malaysia-Rusia tak mungkin berlaku, kata pakar

Ketika beberapa negara di Asia Tenggara menunjukkan tanda-tanda akan terus mengukuhkan hubungan erat dengan Rusia sewaktu perubahan suasana geopolitik dalam respons terhadap tindakan pencerobohan di Ukraine, namun Malaysia masih tidak mengambil pendiriannya sama ada akan turut sama berbuat demikian.
Berhubung perkara itu, seorang pakar berkata senario sedemikian tidak mungkin berlaku, memandangkan kepentingan geopolitik Malaysia berbeza daripada Vietnam, Myanmar dan Thailand – yang semuanya dilihat semakin mesra Rusia.
Bercakap kepada MalaysiaNow, Thomas Daniel dari Institut Kajian Strategik dan Antarabangsa (Isis) Malaysia memberikan contoh Vietnam dan Myanmar di mana kedua-dua negara sangat bergantung kepada Rusia bagi persenjataan dan aset ketenteraan.
“Rusia adalah pembekal senjata utama di kedua-dua negara itu. Barat mungkin akan mengecualikan sekatan ke atas Vietnam supaya negara itu boleh terus membeli atau menaik taraf aset ketenteraannya dari Rusia.
"Vietnam adalah faktor besar dalam persaingan geopolitik di Laut China Selatan. Mereka tidak boleh mengendahkan Vietnam," katanya.
Senjata tentera Vietnam sebahagian besarnya terdiri daripada aset Rusia sejak Perang Vietnam.
Negara itu mempunyai enam kapal selam kelas kilo buatan Rusia, 80 jet pejuang Sukhoi dan artileri buatan Rusia.
Sementara itu, di Myanmar pula, Moscow kekal menjadi salah satu negara sekutunya ketika kerajaan junta tentera ketika ini meningkatkan tindakan keras terhadap aktivis di negara itu.
Setakat ini, negara-negara Asean dilihat keberatan untuk turut menyertai seruan diketuai Barat dalam mengecam pencerobohan pemimpin Rusia Vladimir Putin ke atas Ukraine.
Hanya Singapura sahaja yang secara jelas mengecam pencerobohan Rusia dan selain turut mengenakan sekatan terhadap negara itu.
Sementara Malaysia mengambil pendirian untuk menyokong resolusi Pertubuhan Bangsa-Bangsa Bersatu (PBB) dalam mengecam pencerobohan tersebut, namun tidak mengambil tindakan dengan membuat sekatan serupa.
Thomas berkata walaupun Malaysia turut membeli beberapa kelengkapan tentera dari Rusia, namun bilangannya tidak begitu ketara seperti Vietnam atau Myanmar.
Sebelum ini, negara membeli 18 MIG-29N dan 18 Sukhoi SU-30MKM.
Sukhoi merupakan pesawat tempur utama yang Tentera Udara Malaysia (TUDM).
Selain itu, jumlah dagangan Malaysia dengan Rusia juga “tidak begitu banyak”, kata Thomas, di mana ia merangkumi hanya 0.33% daripada jumlah keseluruhan eksport dan 0.5% daripada jumlah import.
“Satu lagi perkara ialah, syarikat Malaysia banyak melakukan dagangan di pasaran antarabangsa dan mereka sangat sensitif berhubung tindakan sekatan.
“Kebanyakan syarikat di negara ini tidak membuat dagangan dengan Rusia," katanya.
Berbeza dengan Thailand, jiran Malaysia yang banyak bergantung dengan sektor pelancongan sebagai pemacu utama ekonominya menjangka ketibaan kira-kira sejuta pelancong dari Rusia susulan penerbangan secara terus antara kedua-dua negara disambung semula.
Penerbangan antara kedua-duanya dihentikan selepas pencerobohan Rusia ke atas Ukraine pada Mac lalu.
Dalam tinjauan baru-baru ini, Malaysia adalah satu-satunya negara yang mempunyai pandangan yang baik terhadap Putin, dengan kadar skor sebanyak 58%.
Bagaimanapun, Oh Ei Sun dari Institut Hal Ehwal Antarabangsa Singapura berkata pendirian Malaysia tentang usaha membentuk hubungan yang lebih baik dengan Rusia bergantung kepada tahap interaksi ekonomi antara kedua-dua negara.
"Malaysia adalah sebuah negara yang sangat bergantung dengan perdagangan dan pelaburan asing. Jika masalah ekonomi kita bertambah buruk dan pelabur tradisional Barat tidak dapat atau tidak mahu melabur lebih banyak, atau tidak lagi memberi kita akses pasaran bebas tarif atau tarif rendah, sementara Rusia bersedia untuk berbuat demikian sama seperti apa dilakukan negara Barat, maka orientasi kita untuk tumpu kepada Rusia mungkin boleh berlaku.
"Bola berada di gelanggang yang dikuasai Rusia," katanya.
Salah satu contoh peristiwa sebegitu berlaku pada awal tahun ini, apabila kapal Rusia yang berada di bawah sekatan tidak dibenarkan masuk ke pelabuhan di Kuala Linggi pada Mac.
Sementara itu, di sektor pertahanan, Thomas berkata Malaysia tidak mungkin meneruskan pembelian peralatan dari Rusia walaupun ditawarkan untuk menggantikan pesawat pejuang MIG dengan model yang lebih terkini.
"Mungkin menjadi masalah bagi Malaysia untuk menaik taraf atau membeli lebih banyak aset dari Rusia. Akta Countering America's Adversaries Through Sanctions (CAATSA) sedia ada menghentikan Malaysia daripada mempertimbangkan untuk mendapatkan lebih banyak pesawat Rusia," katanya.
Beliau menambah Malaysia tidak akan mendapat pengecualian daripada sekatan AS, tidak seperti apa yang berlaku di India atau Vietnam.
CAATSA dilaporkan menjadi salah satu sebab Indonesia menolak pembelian jet Rusia yang baru, sebaliknya memilih pesawat tempur udara Perancis dan Amerika tahun lalu.


Ramai tarik nafas lega, tak kurang juga masih keliru mengenai i-Sinar

Suri rumah, pemandu bas sekolah, kru filem dan pekerja hotel kini boleh menarik nafas lega apabila mereka dinyatakan sebagai antara kategori yang bakal mendapat kelulusan secara automatik program i-Sinar, bermula pertengahan bulan ini.Ini susulan kategori itu turut dipaparkan laman sosial Kumpulan Wang Simpanan Pekerja (KWSP) selepas institusi tersebut membuat pengumuman berhubung kriteria dan butiran kemudahan i-Sinar, Rabu lepas.Seorang suri rumah Kamilia Mohd, 28, berkata kelulusan secara automatik itu akan memudahkannya kerana tidak perlu berhadapan prosedur yang melecehkan untuk membuat pengeluaran caruman KWSP.“Suami bekerja sendiri dan sejak PKP (Perintah Kawalan Pergerakan) pada Mac lepas pendapatan memang agak terjejas kerana pada waktu itu dia tidak boleh keluar untuk berniaga dan sekarang pun pendapatannya tidak serancak sebelum ini.“Jadi apabila ada program i-Sinar dan sebagai suri rumah, walaupun saya tidak lagi mencarum hampir 10 tahun, agak memudahkan kerana tidak perlu melalui prosedur yang melecehkan,” katanya kepada Bernama hari ini.Pemandu van sekolah Noria Rashid, 45, pula menyifatkan pengeluaran wang yang akan diluluskan secara automatik kepada pemandu van dan bas sekolah yang menjadi ahli KWSP sepertinya, secara tidak langsung memberi sedikit harapan kepada kumpulan pekerjaan yang sangat terjejas pendapatan.Noria berkata buat masa ini dia terpaksa menjual aiskrim Malaysia sebagai sumber pendapatan alternatif susulan penutupan sekolah akibat Perintah Kawalan Pergerakan Bersyarat (PKPB) di Lembah Klang sejak 14 Oktober lepas.“Saya tahu program i-Sinar, tetapi tidak tahu kami sebagai pemandu van dan bas sekolah boleh dapat secara automatik, jika benar insya-Allah kami akan memohon.“Adanya sedikit duit (KWSP) dapatlah kami bernafas buat sementara sebelum sekolah dapat dibuka dan perkhidmatan kami beroperasi semula,” katanya.Ayuni Zamani, 36, seorang penulis skrip bebas turut senada dan menyifatkan program itu dapat memberi sedikit kelegaan kepada mereka yang perlu melunaskan beberapa komitmen yang tertangguh sebelum ini.Katanya walaupun jumlah caruman KWSP yang boleh dikeluarkan tidak besar, sedikit- sebanyak dapat membantu ketika keadaan industri perfileman dan drama tempatan terjejas oleh Covid-19.“Saya tahu program i-Sinar, tetapi tidak tahu kami sebagai pemandu van dan bas sekolah boleh dapat secara automatik, jika benar insya-Allah kami akan memohon.Sementara itu, tinjauan Bernama di pejabat KWSP di ibu negara mendapati kebanyakan pencarum yang ditemui memilih berjumpa pegawai KWSP bagi mendapatkan penjelasan lanjut mengenai kemudahan pengeluaran caruman daripada Akaun 1.Mereka berpandangan bertemu pegawai KWSP bukan sahaja membolehkan mereka mendapat maklumat terperinci tetapi juga mengelakkan kekeliruan berhubung kemudahan berkenaan memandangkan ada dakwaan proses pengeluaran merumitkan.Zahari Shamsudin, 36, seorang peniaga yang juga pencarum kategori 1 i-Sinar, meluahkan rasa lega dengan penjelasan pegawai KWSP berhubung proses dan maklumat lebih terperinci pengeluaran carumannya.“Baca di media sosial banyak sangat maklumat yang kadang-kadang mengelirukan, jadi saya datang ke pejabat KWSP berbincang dengan pegawai untuk maklumat lanjut,” katanya.Tidak terkecuali penghantar makanan Amirul Amir Ismail, 30, yang hadir di pejabat KWSP untuk mengetahui sama ada dia layak memohon pengeluaran hingga RM10,000 program itu.Bekas petugas sektor perhotelan itu berkata kemudahan pengeluaran caruman berkenaan membantu meringankan bebannya yang kini terpaksa menjadi penghantar makanan selepas diberhentikan kerja Julai lepas.“Bila berjumpa dengan petugas KWSP, selain beri maklumat, mereka juga beri saranan pengurusan wang yang akan dikeluarkan nanti,” katanya.Mohd Nasrul Naim, 39, pula berpendapat KWSP seharusnya menggunakan pendekatan mudah dengan menyenaraikan semua kategori yang layak serta diberikan kelulusan automatik kerana rata-rata pencarum masih keliru dengan pelaksanaan program yang turut menimbulkan rasa tidak puas hati dalam kalangan mereka.“Bila tiada penerangan, pencarum juga keliru dan akhirnya terpaksa ke pejabat KWSP untuk dapatkan kepastian, ini menyulitkan keadaan bukan sahaja pencarum tetapi juga kepada pihak KWSP,’’ kata pemilik kedai makan itu.Menteri Kewangan Tengku Zafrul Aziz pada 28 November lepas mengumumkan program i-Sinar diperluaskan kepada lapan juta orang berbanding dua juta ahli yang layak dengan jumlah pengeluaran maksimum turut dinaikkan daripada RM9,000 kepada RM10,000 bagi mereka yang mempunyai simpanan kurang daripada RM90,000 dalam Akaun 1, membabitkan peruntukan RM70 bilion.


Kes baru Covid-19 menurun 5.2% minggu lalu

Sebanyak 12,291 kes baru Covid-19 direkodkan pada minggu epidemiologi ke-39 (ME39/2022) iaitu dari 25 September hingga 1 Oktober berbanding 12,963 kes pada ME38/2022, kata Ketua Pengarah Kesihatan Noor Hisham Abdullah.
Angka kes baru berkenaan menunjukkan penurunan sebanyak 5.2%.
Beliau berkata pada ME 39, bilangan kes tempatan menyusut 5.2% kepada 12,260 berbanding 12,934 kes pada ME 38 manakala kes import pula meningkat 6.9% kepada 31 kes berbanding 29 kes pada tempoh sama.
“Kes kematian Covid-19 pada ME 39 menurun sebanyak 35% kepada 26 kes daripada 40 kes pada ME38 sementara purata kes aktif setiap hari bagi minggu sama menurun 2.5% kepada 24,713 kes berbanding sebelumnya,” katanya dalam kenyataan hari ini.
Bilangan kes sembuh pada ME 39 pula menunjukkan penurunan 8.4% kepada 12,534 kes daripada 13,677 kes pada ME 38, katanya.
Dr Noor Hisham berkata perbandingan data CAC fizikal dilaporkan pada ME 38 dan ME 39 menunjukkan bilangan kedatangan pesakit ke CAC berkurangan sebanyak sembilan peratus sementara bilangan kes Covid-19 yang menjalani pemantauan di rumah turun 53.5%.
Untuk trend kes aktif harian Covid-19 yang dipantau secara maya (CAC maya) pada akhir ME 39,  ia turun 10.8% kepada 27,486 kes berbanding 30,819 kes pada akhir ME 38, katanya.
Menurut beliau, bilangan kes Covid-19 yang dirujuk CAC ke hospital pula telah meningkat sebanyak 8.2% pada ME 39.
Katanya, jumlah kemasukan Covid-19 ke hospital awam bagi setiap 100,000 populasi pada ME 39 berbanding ME 38 mencatatkan  penurunan sebanyak 7.7% bagi pesakit kategori satu dan dua manakala pesakit kategori tiga, empat dan lima turun 13.0%.
Menurut Dr Noor Hisham, peratus pengisian katil Covid-19 pada ME 39 berbanding ME 38 turun satu peratus bagi katil bukan kritikal, turun tiga peratus bagi katil unit rawatan rapi (ICU) dan kekal hampir sebanyak sifar peratus bagi katil pusat rawatan Covid-19 berisiko rendah (PKRC).
Peratusan pesakit Covid-19 memerlukan alat bantuan pernafasan juga menunjukkan penurunan 0.4% pada ME 39 berbanding ME 38, katanya.
Dr Noor Hisham berkata dari 25 Januari 2020 (ME 4/2020) hingga 1 Okt 2022 (ME 39/2022) kumulatif kes baru Covid-19 ialah 4,842,505 kes dengan kumulatif kes sembuh 4,781,138 kes.
Kumulatif kes kematian Covid-19 ialah 36,374 kes sementara kumulatif kluster sebanyak 7,081 kes dengan 13 kluster masih aktif, katanya.


Kes harian lepasi 1,400, 5 lagi terkorban

1,483 kes baru Covid-19 direkodkan semalam menjadikan jumlah keseluruhan sebanyak 4,846,592 kes.
Sebanyak 1,852 pesakit turut dilaporkan sembuh, menjadikan jumlah keseluruhan kes sembuh sebanyak 4,787,250.
Ketika ini, 22,957 kes aktif direkodkan, dengan 21,958 atau 95.6% daripadanya sedang menjalani kuarantin kendiri.
Dalam pada itu, tiada kes di pusat kuarantin sementara dan 957 (4.2%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 42 kes dan 23 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.4%, dengan kes Covid-19 merangkumi 11.5%.
Lima kematian dilaporkan termasuk satu kes kematian sebelum tiba di hospital menjadikan kes keseluruhan kekal 36,385 orang.


Isu mahasiswa berpolitik dominasi sesi townhall pemansuhan Auku

Sesi townhall dan dialog terbuka mengenai pindaan Akta Universiti dan Kolej Universiti 1971 (Auku) menyaksikan dogma politik kepartian masih mendominasi pemikiran dan pergerakan pelajar di universiti-universiti awam seluruh negara.
Sesi perbincangan awam yang berlangsung kira-kira selama tiga jam itu dihadiri oleh Menteri Pendidikan Tinggi Mohamed Khaled Nordin, Timbalan Menteri Mohammad Yusof Apdal, ahli akademik, wakil pentadbir universiti dan para perwakilan mahasiswa.
Sebelum sesi bermula, kelihatan mahasiswa sudah berbaris panjang bersedia untuk bertanyakan soalan.
Antara persoalan yang paling kerap disentuh adalah sama ada had kuasa timbalan naib canselor hal ehwal pelajar (HEP) akan dipinda dalam Auku kerana entiti itu disifatkan paling "berkuasa" mengawal pergerakan mahasiswa terutamanya melibatkan penganjuran aktiviti dalam kampus.
Selain itu, isu berkenaan kebebasan perwakilan dan persatuan mahasiswa menguruskan dana secara bebas tanpa kawalan pihak pentadbiran universiti diberikan jaminan berterusan dalam pindaan Auku yang terbaru.
Beberapa wakil pelajar bangkit mempersoalkan Kementerian Pendidikan Tinggi (KPT) mengapa masih membahaskan tentang pindaan seksyen dalam akta berkenaan daripada menggerakkan inisiatif memansuhkannya.
"Kalau ada iltizam politik, kita sudah boleh mansuhkan Auku," kata seorang wakil Persatuan Mahasiswa Universiti Kebangsaan Malaysia (PMUKM).
Pada 16 Mac lepas, KPT pada sesi soal jawab di Dewan Rakyat berpendirian bahawa pendekatan meminda Auku 1971 adalah langkah yang lebih tepat berbanding memansuhkan terus akta itu.
Susulan itu, kementerian tersebut dijangka akan meneruskan perbincangan ke universiti-universiti seluruh negara selain sesi townhall yang berlangsung pada hari ini.
Dalam pada itu, Khaled turut memberi jaminan mahasiswa akan diberikan kebebasan yang diinginkan dalam tempoh satu tahun akan datang melalui pindaan Auku yang sudah masuk kali kelapan pindaan sejak lebih lima dekad kewujudannya.
Menurutnya, menjadi sangat mustahak untuk melihat keupayaan mahasiswa bergerak sendiri, toleransi dan bekerja dengan pelbagai pihak di dalam dan luar universiti.
"Kita nak kolaborasi bukan penentangan dengan sesiapa sahaja.
"Itu bukan yang kita cari dalam mahasiswa kita tapi nilai-nilai untuk kita berjaya bila kita keluar dari alam universiti," katanya.
Tidak kurang juga, wakil pentadbiran universiti bertanyakan beberapa isu berbangkit termasuk kebebasan persatuan dan perwakilan mahasiswa menerima sumbangan dana termasuk dari ahli politik dan tiada sekatan terhadap mana-mana pihak yang ingin menyumbang.
Cadangan ini juga dilihat akan memberikan peluang kepada mereka untuk bergerak tanpa bergantung kepada sumbangan yuran pengajian dan persatuan semata-mata.
Pandangan senior dan bekas pemimpin pelajar
Selain sesi soal jawab, tetamu yang hadir juga turut diberikan peluang untuk memberikan pandangan dan berkongsi pengalaman mengenai pengaruh Auku ketika menuntut di universiti beberapa puluh tahun lalu.
Seorang bekas perwakilan pelajar Universiti Sains Malaysia (USM) di era 80-an berkata mereka tidak berasa terkongkong disebabkan akta tersebut bahkan mampu memberi pengaruh kepada komuniti di luar kampus.
Kataya, asasnya sangat mudah iaitu mahasiswa tidak perlu menyentuh larangan atau melawan seksyen dalam Auku.
"Selagi anda tak sentuh siling itu, anda bebas bergerak."
Manakala, seorang bekas perwakilan pelajar UKM yang kini seorang penceramah bebas, Ridhuan Tee Abdullah pula berkata mahasiswa ketika era Auku benar-benar sedang berkuasa, bijak menganjurkan aktiviti sehingga pengaruh mereka sudah melangkaui akta tersebut.
"Nak cerita, aktifnya kami beraktiviti sampai batal konsert Sheila Majid masa itu," katanya.
Sementara itu, pensyarah dan penganalisis politik Universiti Utara Malaysia (UUM) Azizuddin Sani pula berpandangan menyifatkan Auku sebagai akta kuku besi hanyalah persepsi mahasiswa sahaja.
Selepas tujuh kali pindaan dibuat ke atas Auku bermakna lebih banyak kebebasan diberikan kepada mahasiswa untuk bergerak dab berpolitik.
"Jadi nak apa lagi?"
Sivamurugan Pandian dari USM pula melihat dilema mahasiswa sebenarnya mahukan kebebasan ruang, akses, infrastruktur dan wang.
"Persoalannya, adakah Auku ini lebih besar daripada lembaga universiti atau lembaga universiti lebih besar dari Auku?"


Malaysia alami fasa peralihan monsun mulai minggu depan hingga Mei

Malaysia akan mengalami fasa peralihan monsun dijangka bermula Isnin ini hingga pertengahan Mei depan, sekali gus menandakan berakhirnya Monsun Timur Laut sejak 3 November lepas.Ketua Pengarah Jabatan Meteorologi Malaysia (MetMalaysia) Muhammad Helmi Abdullah berkata semasa fasa itu, rantau negara akan menerima tiupan angin lemah dari pelbagai arah yang amat sesuai untuk kejadian ribut petir, hujan lebat serta angin kencang dalam jangka masa yang singkat.“Kejadian ini berlaku terutama pada waktu petang dan awal malam di kebanyakan kawasan di negeri-negeri di pantai barat dan pedalaman semenanjung, barat Sabah serta barat dan tengah Sarawak,” katanya dalam kenyataan hari ini.Beliau berkata keadaan cuaca itu berpotensi menyebabkan banjir kilat dan kerosakan pada struktur yang tidak kukuh sekali gus menasihati orang ramai untuk lebih berwaspada.Orang ramai juga diingatkan supaya sentiasa peka dengan ramalan dan amaran cuaca yang dikeluarkan MetMalaysia melalui laman web rasmi, aplikasi myCuaca dan media sosial rasmi serta hubungi Hotline 1-300-22-1638 bagi sebarang pertanyaan lanjut.


Kes harian kekal lepasi 2,100, 1 lagi terkorban

2,127 kes baru Covid-19 direkodkan hari ini menjadikan jumlah keseluruhan sebanyak 4,538,922 kes.Sebanyak 1,390 pesakit turut dilaporkan sembuh, menjadikan jumlah keseluruhan kes sembuh sebanyak 4,476,828.Ketika ini, 26,362 kes aktif direkodkan, dengan 25,350 atau 96.2% daripadanya sedang menjalani kuarantin kendiri.Dalam pada itu, 8 (0.0%) kes kini berada di pusat kuarantin sementara 981 (3.7%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 23 kes dan 16 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 60.1% dengan kes Covid-19 merangkumi 5.2%.Satu kes kematian dilaporkan menjadikan kes keseluruhan kematian adalah sebanyak 35,732 ora


PN bincang saranan PRN serentak di 6 negeri

Perikatan Nasional (PN) akan membincangkan saranan pelbagai pihak agar Pilihan Raya Negeri (PRN) dijalankan secara serentak di enam negeri terlibat, kata Timbalan Presiden PAS Tuan Ibrahim Tuan Man.
Beliau berkata perkara itu akan dibawa ke Majlis Tertinggi PN untuk dibincangkan secara lebih mendalam.
"Secara peribadi saya sendiri tidak ada masalah sekiranya proses pengundian diadakan serentak di enam buah negeri iaitu di Kelantan, Terengganu, Kedah, Negeri Sembilan, Selangor dan Pulau Pinang.
"Saya sendiri akan membawa perkara ini ke mesyuarat Majlis Tertinggi PN dan segala keputusan akan dimaklumkan kemudian," katanya kepada pemberita selepas Pelancaran Dasar Kelantanku Bersih semalam.
Pengerusi Suruhanjaya Pilihan Raya (SPR) Abdul Ghani Salleh dilaporkan berkata pihaknya berharap pilihan raya bagi enam negeri yang belum mengadakannya dapat dilaksanakan secara serentak bagi memudahkan urusan SPR.
Namun, Abdul Ghani berkata pihaknya tidak mempunyai kuasa untuk membuat pembubaran bagi Dewan Undangan Negeri (DUN) negeri terlibat dan ia terpulang kepada kepimpinan negeri terbabit.


Khairy akan bincang dengan menteri pendidikan wajibkan vaksinasi guru

Menteri Kesihatan Khairy Jamaluddin berkata beliau akan berbincang dengan Menteri Pendidikan Radzi Jidin mengenai mandat vaksinasi untuk guru.Beliau berkata mandat sama ada vaksinasi akan diwajibkan ke atas golongan itu atau sebaliknya mempunyai implikasi perundangan yang tersendiri.“Saya perlu mengadakan perbincangan dengan pihak kementerian pendidikan (KPM). Terdapat juga implikasi perundangan, jadi pihak kami perlu berbincang dengan menteri pendidikan mengenai mandat ini sama ada ia boleh diwajibkan,” katanya dalam temu bual khas di kementerian kesihatan semalam.Terdahulu, Radzi berkata KPM telah menetapkan bahawa guru yang enggan divaksin tidak akan dibenar berinteraksi dengan pelajar secara bersemuka apabila sekolah dibuka pada 3 Okt bagi memastikan ekosistem sekolah adalah selamat untuk pelajar.Beliau berkata masih terdapat seramai 2,500 guru yang tidak divaksin manakala sejumlah 96.7% telah menerima sekurang-kurangnya satu dos vaksin dan 85.26% sudah melengkapkan dua dos suntikan.


Kembali pulih kukuhkan keyakinan Dr Mahathir terhadap kepakaran perubatan Malaysia

Dr Mahathir Mohamad hari ini berkata kebolehan doktor tempatan untuk merawat kes perubatan yang rumit dibuktikan sepanjang kemasukannya ke Institut Jantung Negara (IJN), mengatakan beliau sentiasa yakin dengan kemampuan doktor Malaysia yang sama tahapnya dengan pakar luar negara.Pemimpin veteran berusia 96 tahun yang mengalami masalah kesihatan awal tahun ini sehingga menarik tumpuan seluruh negara berkata, beliau juga turut dilatih sebagai seorang doktor.Bercakap dalam majlis kesyukuran dihadiri doktor IJN, beliau mengenang sewaktu orang ramai tidak mempercayai doktor tempatan ketika bertugas sebagai doktor pada akhir 1950-an.“Pada waktu itu, tak ada yang percaya dengan doktor Malaysia, lebih-lebih lagi doktor Melayu.“Doktor di hospital pada waktu dipanggil sebagai pembantu pegawai perubatan. Tiada orang Asia yang boleh menjadi pegawai perubatan penuh. Semua orang dipanggil sebagai pembantu pegawai perubatan, dan mereka juga bahkan tidak dibenarkan untuk menjalankan prosedur mudah seperti pembedahan appendicitis. Orang ramai tak percaya pada doktor Malaysia.”Mahathir yang mempunyai sejarah sakit berkaitan jantung berkata ketika pertama kali mengalami serangan jantung, beliau diberitahu untuk pergi mendapatkan rawatan di Mayo Clinic di Amerika Syarikat (AS).“Namun saya tanya apakah kita boleh buat rawatan di Malaysia,” tambahnya.“Ya, kita boleh. Pada waktu itu beberapa orang doktor sudah boleh buat pembedahan jantung. Jadi saya ambil keputusan untuk dibedah di Malaysia, di Hospital Kuala Lumpur.”Mahathir dimasukkan semula ke IJN pada Januari selepas menjalani prosedur elektif dan pemeriksaan kesihatan tidak berapa lama selepas sambutan tahun baru.Dalam sebuah video selepas dibenarkan pulang ke rumah, beliau berkata keadaan ketika dimasukkan ke IJN adalah sangat teruk sehinggakan adakalanya beliau tidak harap untuk pulih semula.(https://www.malaysianow.com/berita/2022/02/09/sakit-saya-amat-teruk-adakala-tak-harap-untuk-pulih-kata-dr-mahathir/)Bercakap hari ini, Mahathir berkata beliau meyakini orang Malaysia mampu melakukan apa yang dilakukan pakar dari negara lain.“Bagi saya ini adalah satu keajaiban,” tambahnya.“Saya tak jangka akan dapat teruskan hidup. Saya jangka saya akan mati kerana sudah tua, selain turut mengalami penyakit serius yang memberikan kesan kepada jantung saya.”Namun, Mahathir yang mempromosikan slogan “Malaysia Boleh” ketika pusingan pertama sebagai perdana menteri berkata “bagaimanapun doktor (di IJN) berjaya memulihkan kesihatannya.”“Akhirnya, saya dibenarkan pulang dan kembali sihat. Tidaklah 100% tetapi cukup untuk saya sambung beberapa kerja yang saya mahu lakukan.”Mengucapkan terima kasih kepada doktor di IJN yang merupakan institusi yang ditubuhkan ketika pentadbiran beliau, Mahathir berkata tidak tahu bagaimana hendak membalas budi mereka.“Saya nak beri RM100 seorang, tapi itu sudah jadi rasuah pula,” katanya.Sambil menyerahkan sijil penghargaan kepada pasukan perubatan yang merawatnya, beliau berseloroh ia mungkin kali pertama seorang pesakit berikan sijil kepada doktornya.“Sebabnya, saya tak cukup RM100,” katanya berseloroh.


Polis siasat penganjuran program ‘Jom Ziarah Gereja’

Polis membuka satu kertas siasatan berhubung penganjuran program 'Jom Ziarah Gereja' oleh pertubuhan bukan kerajaan (NGO), yang bernaung di bawah Kementerian Belia dan Sukan (KBS).
Ketua Polis Kuala Lumpur Azmi Abu Kassim berkata walaupun program itu dibatalkan semalam, namun satu laporan polis diterima berhubung kes itu.
Beliau berkata ekoran itu, polis telah merakamkan kenyataan pengadu serta beberapa saksi bagi membantu siasatan.
“Polis juga telah menghubungi salah seorang NGO yang terlibat program ini dan dia memberi aku janji kepada polis untuk hadir ke IPD Sentul untuk diambil keterangan pada esok. Sebaik kertas siasatan dibuat kamu akan rujuk ke pejabat Timbalan Pendakwa Raya (TPR) untuk tindakan selanjutnya.
“Saya berharap pihak yang terlibat memberi kerjasama untuk kami lengkapkan siasatan,” katanya ketika ditemui selepas program High Profile Policing sempena Peringatan Hari Polis yang ke-216 di KLCC, di Kuala Lumpur, hari ini.
Beliau berkata demikian ketika diminta mengulas mengenai perkembangan siasatan program 'Jom Ziarah Gereja' oleh NGO yang bernaung KBS.
Pada Selasa lepas, Menteri Belia dan Sukan Hannah Yeoh ketika menggulung perbahasan Belanjawan 2023 bagi kementeriannya di Dewan Rakyat menjelaskan bahawa, program 'Jom Ziarah Gereja' tidak melibatkan individu beragama Islam.
Sementara itu, mengulas mengenai perhimpunan hari wanita yang diadakan hadapan Sogo dan Dataran Merdeka yang dikaitkan dengan perarakan lesbian, gay, biseksual dan transgender (LGBT) pada 12 Mac lalu, Azmi berkata seramai tujuh individu termasuk penganjur telah selesai diambil keterangan bagi membantu siasatan.
“Kami menjangkakan akan merujuk kertas siasatan yang dilengkapkan ke pejabat TPR Selasa ini,” katanya.


DUN Pahang, Perlis bubar hari ini

Menteri besar Pahang dan Perlis hari ini mengumumkan pembubaran Dewan Undangan Negeri (DUN) dibubarkan hari ini, memberikan lalu pilihan raya negeri diadakan serentak dengan Pilihan Raya Umum ke-15 (PRU15).
Wan Rosdy berkata beliau telah menghadap Pemangku Raja Pahang Tengku Hassanal Ibrahim Alam Shah bagi mendapatkan perkenan pembubaran DUN itu.
Beliau berkata selaras dengan Fasal (2) Perkara 26 Bahagian Kedua Undang-Undang Tubuh Kerajaan Pahang, Tengku Hassanal telah berkenan agar DUN Pahang Ke-14 dibubarkan berkuat kuasa pada hari ini.
“Tarikh hari ini dipilih bagi membolehkan pembentangan serta perbahasan mengenai Belanjawan 2023 Negeri Pahang disempurnakan terlebih dahulu, sekali gus mendapat kelulusan untuk dilaksanakan pada tahun hadapan,” katanya.
Beliau berkata demikian pada sidang media khas di Wisma Sri Pahang hari ini yang turut dihadiri Setiausaha Kerajaan Pahang Sallehuddin Ishak dan semua anggota Majlis Mesyuarat Kerajaan Negeri Pahang.
Sementara itu, di Perlis, Menteri Besarnya, Azlan Man berkata beliau dan Speaker DUN Perlis Hamdan Bahari telah menghadap Raja Perlis di Galeri Diraja Arau pada pukul 3 petang semalam dan menyembah maklum memohon pembubaran DUN Perlis.
"Alhamduillah baginda telah memberi perkenan dan tarikh pembubaran DUN berkuat kuasa hari ini," katanya dalam sidang media hari ini.
Perdana Menteri Ismail Sabri Yaakob mengumumkan pembubaran Parlimen ke-14 berkuat kuasa 10 Oktober untuk memberi laluan kepada PRU15 selepas diperkenan oleh Yang di-Pertuan Agong Sultan Abdullah Sultan Ahmad Shah.
Suruhanjaya Pilihan Raya akan berbincang mengenai tarikh PRU15 pada 20 Oktober depan bagi menetapkan hari penamaan calon, tempoh kempen dan hari pengundian.


Caruman wajib KWSP majikan kembali ke tarikh asal tahun depan

Kumpulan Wang Simpanan Pekerja (KWSP) menetapkan supaya mulai Januari ini, majikan perlu membayar caruman wajib KWSP pada 15 hari bulan setiap bulan.Dalam satu kenyataan hari ini KWSP berkata ia selaras dengan tarikh asal pembayaran caruman yang ditetapkan oleh KWSP setiap bulan.Sebelum ini KWSP membenarkan lanjutan tarikh bayaran caruman dari 15 hari bulan kepada 30 hari bulan setiap bulan bagi tempoh dari April hingga Disember tahun ini, dengan tujuan meringankan beban yang ditanggung majikan berikutan keadaan semasa yang tidak menentu disebabkan pandemik Covid-19.“Tarikh bayaran itu akan kembali ke tarikh asal bagi memastikan caruman pekerja dibayar tanpa kelewatan.“Bayaran caruman boleh dibuat di portal i-Akaun (Majikan) di laman web KWSP, Perbankan Internet, atau di kaunter bank yang dilantik,” menurut kenyataan itu.


Lagi pemimpin Umno disebut dalam lejar UKSB

Mahkamah Tinggi hari ini diberitahu bahawa Ketua Penerangan Umno Shahril Sufian Hamdan, bekas menteri pengangkutan Chan Kong Choy serta bekas menteri perdagangan antarabangsa dan industri Ong Ka Chuan turut diberi sumbangan politik oleh Ultra Kirana Sdn Bhd (UKSB).
Bekas pengurus pentadbiran UKSB David Tan Siong Sun, 47, berkata demikian semasa pemeriksaan balas oleh peguam Hamidi Mohd Noh yang mewakili Ahmad Zahid Hamidi, ketika lejar syarikat tersebut dirujuk kepadanya semasa perbicaraan kes rasuah bekas timbalan perdana menteri itu berhubung projek visa luar negara (VLN) hari ini.
Saksi pendakwaan ke-17 itu berkata pihaknya memberi sumbangan politik masing-masing berjumlah RM1.162 juta kepada Shahril Sufian, Chan (RM7.85 juta) dan Ong (RM922,820).
Beliau berkata kod nama yang digunakan di dalam buku lejar tersebut bagi merujuk ketiga-tiga ahli politik itu adalah ‘S Pat’ untuk Shahril Sufian, Chan (‘Prof’) dan Ong (‘OKC’).
Ketika ditanya Hamidi, adakah Shahril Sufian rakan baik kepada Wan Badak (bekas pengarah UKSB, Wan Quoris Shah Wan Abdul Ghani) dan KJ (Khairy Jamaluddin), saksi itu menjawab: “Betul”.
Hamidi: Dia dibayar setiap bulan daripada lejar itu?
Tan: Betul.
Hamidi: Ia untuk dana politik dan pilihan raya umum?
Tan: Ya.
Tan juga bersetuju dengan cadangan Hamidi bahawa sumbangan politik kepada Shahril Sufian tersebut kerana naib ketua pemuda Umno itu mempunyai hubungan baik dengan Wan Quoris Shah dan Khairy.
Sementara itu, ketika ditanya timbalan pendakwa raya Zander Lim Wai Keong semasa pemeriksaan semula, mengapa tiada sebarang laporan polis dibuat berhubung kenyataan beberapa ahli politik yang menafikan pernah menerima sumbangan politik daripada UKSB, Tan berkata memandangkan wang telah diberikan dan prosiding mahkamah sedang berjalan, beliau tidak berhasrat berbuat demikian.
Zahid, 69, menghadapi 33 pertuduhan menerima rasuah berjumlah SG$13.56 juta daripada UKSB untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem visa luar negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.
Bagi tujuh lagi pertuduhan, dia didakwa memperoleh untuk dirinya S$1,150,000; RM3 juta; 15,000 Swiss Franc dan AS$15,000 daripada syarikat sama yang mempunyai kaitan rasmi dengan tugas rasminya.
Perbuatan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.
Perbicaraan di hadapan hakim Mohd Yazid Mustafa bersambung esok.


Masa depan dunia terletak pada persaingan Amerika-China

Minggu lalu akhbar Apple Daily di Hong Kong menghentikan operasinya.Para penulis di akhbar yang dikenali sering mengkritik China di Hong Kong juga menarik diri.Kesemuanya dirasakan kerana undang-undang keselamatan negara yang dikuatkuasakan.Apple Daily dikenali sebagai akhbar yang bersikap menyokong gerakan pro-demokrasi di Hong Kong.Undang-undang itu pula diperkenalkan oleh Republik Rakyat China untuk memelihara suasana keselamatan di wilayah itu termasuk menghalang demonstrasi yang dianjurkan oleh gerakan pro-demokrasi.Setakat ini, dengan penahanan ramai aktivis pro-demokrasi, keadaan di Hong Kong adalah terkawal dengan gerakan itu kelihatannya lumpuh.Perjuangan pro-demoktasi Hong Kong adalah untuk mengekalkan kebebasan di wilayah itu seperti yang termaktub dalam perjanjian antara China dengan Britain ketika mana pulau itu dikembalikan kepada Beijing.Tetapi pada waktu sama gerakan pro-demokrasi Hong kong menjadi alat bagi kuasa-kuasa Barat untuk mengenakan tekanan terhadap China.Perkara ini mudah difahami kerana ia sering digunakan oleh Barat.Demokrasi merupakan nilai baik yang dikehendaki oleh manusia tetapi pada waktu sama, ia mudah digunakan oleh pihak lain untuk turut membawa agenda mereka.Itulah yang dilakukan oleh Amerika Syarikat (AS).Maka terhadap China, AS menggunakan isu hak asasi manusia bagi menekannya.Selain Hong Kong, tiga perkara lain yang turut dijadikan isu ialah soal Uighur, Tibet dan Taiwan.China membalas balik dengan menyatakan bahawa Hong Kong, Xinjiang dan Tibet adalah soal dalam negeri yang AS mahu campur tangan.Baginya Barat mahu menguasai China dengan meneruskan agenda penjajahan yang mereka lakukan sebelum Perang Dunia Kedua.Ketika itu kuasa-kuasa asing iaitu Britain, Perancis, Jerman, Rusia dan Jepun masuk ke China untuk membahagikan wilayah sesama mereka.Barat tidak pun mempedulikan kedaulatan negara China atau mengambil berat soal hak asasi manusia.Perang propaganda antara Barat dan China kini semakin meningkat.Mereka menggunakan saluran pelbagai media, daripada internet sampailah ke buku untuk mengemukakan hujah.Maka dari pihak Barat dapat dilihat tajuk-tajuk yang menceritakan keburukan Parti Komunis China dan Republik Rakyat China.Ada yang melihat bahaya China dari sudut ideologi komunis.Tidak kurang pula yang melihatnya dari sudut perkauman, iaitu satu bentuk fobia China atau Sinofobia.Barat bermaksud AS dan negara-negara kulit putih iaitu Eropah, Kanada, Australia dan New Zealand.Mereka juga mempunyai sekutu yang bimbang pada kebangkitan dan kemaraan China iaitu Taiwan, Jepun, Korea Selatan, Vietnam, Filipina.Negara-negara lain di Asia Tenggara yang turut bimbang dengan China mengambil sikap berkecuali dan berusaha mengimbangi antara pengaruh AS dan China.Dunia kagum dengan kemajuan China, daripada membasmi kemiskinan yang luas dalam waktu singkat hinggalah mampu melancar roket ke bulan.China juga menjadi penggerak kepada ekonomi dan teknologi global dalam akhir abad ke-20 dan awal abad ke-21.Dengan kekuatan baru itu, China mula menampilkan kedudukannya di dunia, yang kini didominasi oleh AS, iaitu sejak Soviet Union runtuh.Usaha China merangka jalan sutera baru dengan laluan laut global dialu-alukan banyak negara membangun.Tetapi pada waktu sama ia mencurigakan pelbagai pihak apabila China menegaskan tuntutan wilayah lautnya di Laut China Selatan dengan bukan sahaja membina bangunan di pulau-pulau di situ, malah menghantar bala tentera laut ke situ.Sedangkan bahagian-bahagian laut itu turut dituntut oleh pelbagai negara Asia Tenggara.Maka tiba-tiba disedari China bukan saja mahu memperbaiki kehidupan rakyatnya tetapi juga mahu menjadi negara kuasa besar yang berkemungkinan mampu menyaingi AS, iaitu menggantikan peranan Soviet Union dahulu.Sejak ketiadaan Soviet Union pada tahun 1990, AS muncul sebagai kuasa besar tunggal pentadbiran George Bush menampilkan Orde Baru Dunia.Tanpa Soviet Union, muncul pula kuasa serantau yang berani mencabar AS ketika itu, iaitu Iraq, Iran, Syria, Libya dan Korea Utara.AS dapat menundukkan negara-negara itu kecuali Iran dan Korea Utara.Tetapi kedua-duanya dalam keadaan tertentu dapat dikawal.Kemudian muncul pencabar dalam bentuk kumpulan pengganas iaitu Al-Qaeda dan Isis.Mereka juga dapat dikawal.Tetap Rusia kemudiannya kelihatan bangkit kembali apabila Vladimir Putin menggantikan Boris Yeltsin sebagai presiden.Moscow melihat AS dengan tidak berpuas hati dengan kejatuhan Soviet.Kelihatannya AS mahu Rusia tidak menjadi Soviet Union yang mencabar dominasi mereka.Maknanya permusuhan AS terhadap Rusia bukan kerana fahaman komunisme semata-mata.Tetapi ia lebih kepada membendung Rusia.Sebab itu AS meluaskan keanggotaan Pertubuhan Persidangan Atlantik Utara, Nato meliputi negara-negara bekas komunis.Bagi Rusia, ini adalah keterlaluan.Maka Rusia bertindak balas dengan campur tangan ke dalam Belarus dan Ukraine serta mengambil wilayah Crimea.Rusia bangkit mencabar AS.Tetapi negara itu tidak sekuat Soviet Union dahulu.Negara yang boleh mencabar AS ialah China, dan bukannya Rusia.Malah ada pemerhati yang sudah menyebut mengenai Perang Dingin Baru.Dari tahun 2019 hingga 2021, hubungan AS dengan China tidak baik.AS di bawah Donald Trump sememangnya tidak baik dengan China.Tetapi tengok gayanya, keadaan sedemikian akan terus berlaku di bawah Joseph Biden.Sememangnya isu-su seperti Taiwan, Hong Kong, Uighur, Tibet dan Laut China Selatan merupakan bahan yang dijadikan tekanan oleh AS terhadap China tetapi terdapat isu-isu baru yang melibatkan sains dan teknologi seperti virus Covid-19 dan pengintipan dengan menggunakan peranti-peranti telekomunikasi.Secara umumnya, China masih jauh ketinggalan dengan AS dari segi kekuatan tentera.Tetapi AS kelihatannya mahu memastikan supaya China tidak akan mencabarnya.AS mempunyai negara-negara sekutu yang setia di seluruh dunia.Tetapi China tidak mempunyai sekutu.Ia hanya mempunyai negara-negara sahabat yang boleh membantunya menentang AS.Untuk berlaku Perang Dunia, sama ada panas atau dingin, ia memerlukan negara-negara blok seperti mana apa yang berlaku dahulu.Ada Blok Barat yang diketuai AS dan Blok Timur yang dipimpin oleh Soviet Union,Apabila ditanya sama ada Rusia hendak membentuk pakatan China bagi menghalang dominasi AS, Putin menjawab bahawa negaranya tidak mempunyai hasrat sedemikian.Baginya, pertembungan blok adalah sesuatu yang berlalu dan tidak akan berlaku lagi.Sememangnya tidak dapat dibayangkan lagi akan berlaku pertembungan senjata antara China dan AS.Kedua-duanya akan mengelak peperangan kerana kesannya pada dunia amat buruk.Tetapi perang propaganda dan diplomasi akan berterusan yang boleh menjejaskan juga keharmonian dunia.Kebanyakan negara tentu tidak mahu memihak pada mana-mana kuasa itu.Kedua-dua, AS dan China amat berpengaruh dan memberi kesan pada semua negara bukan saja dari segi ekonomi dan pertahanan tetapi juga budaya dan ilmu pengetahuan.Maka masa depan dunia bergantung pada hubungan baik antara AS dan China.Namun dunia boleh tergelincir kepada peperangan atas perkembangan yang tidak disangka-sangka.Itulah apa yang berlaku menjelang Perang Dunia Pertama, Perang Dunia Kedua dan Perang Dingin.